Tebus kekecewaan PRU, Reezal Merican menang di Bertam

SEBERANG PERAI, 12 Ogos – Datuk Seri Reezal Merican Naina Merican menebus kekecewaan pada Pilihan Raya Umum (PRU) lalu apabila secara rasmi memenangi kerusi Dewan Undangan Negeri (DUN) Bertam dengan majoriti 2,321 undi.Reezal memperoleh sebanyak 10,453 undi menumbangkan lawannya yang juga penyandang kerusi berkenaan, Khaliq Mehtab Mohd. Ishaq daripada Perikatan Nasional (PN) yang memperoleh 8,132 undi."Saya anggap kemenangan ini sebuah kemenangan yang amat bermakna buat saya kerana permulaan buat untuk saya melakukan lonjakan tambah pula bahawa senario politik sekarang ialah kita berada pada formula atau pun di bawah gagasan Kerajaan Perpaduan," katanya kepada RTM.Seramai 68.9 peratus pengundi Melayu di kawasan Bertam diikuti 21.8 peratus pengundi Cina dan 8.7 peratus pengundi India.Jumlah undi di kawasan DUN Bertam adalah 18, 585 manakala pengundi berdaftar seramai 23, 999.Pada Pilihan Raya Umum (PRU) Ke-15 tahun lepas, Reezal Merican gagal mempertahankan kerusi Parlimen Kepala Batas apabila kalah kepada calon PN Dr Siti Mastura Muhammad dengan majoriti 2,867 undi.


Aminuddin Harun kekal teraju Sikamat

SEREMBAN, 12 Ogos- Calon Pakatan Harapan (PH), Datuk Seri Aminuddin Harun berjaya memenangi kerusi DUN N.13 Sikamat dalam Pilihan Raya Umum Dewan Undangan Negeri ke-15 (PRU DUN ke-15).Keputusan itu sekali gus menyaksikan beliau berjaya mempertahankan kerusi berkenaan dengan merekodkan majoriti sebanyak 2,662 undi. Aminuddin yang berdepan persaingan empat penjuru itu menewaskan tiga calon lain iaitu wakil Perikatan Nasional (PN), Ahmad Raihan Muhamad Hilal dan dua calon Bebas, Mohammed Hafiz Baharudin dan Bujang Abu.Peratusan pengundian di DUN Sikamat menyaksikan sebanyak 71.8% keluar mengundi.Bekas Menteri Besar Negeri Sembilan itu meraih jumlah undian sebanyak 12,730 undi dalam PRU DUN ke-15.Kemenangan sama turut dicapai Menteri Pengangkutan, Anthony Loke Siew Fook di DUN N.01 Chennah.

Anthony meraih undi sebanyak 5,888 menewaskan pesaingnya daripada PN, Rosmadi Arif dengan jarak majoriti 2,200 undi.DUN Chennah merekodkan pengundi berdaftar seramai 14,554 orang dan hanya 65.8% sahaja yang direkodkan keluar mengundi pada PRU DUN ke-15.Selain itu, calon Barisan Nasional (BN) DUN N.02 Pertang, Datuk Seri Jalaluddin Alias turut memenangi kerusi berkenaan pada pilihan raya kali ini.Beliau yang juga merupakan Ahli Parlimen P.126 Jelebu meninggalkan lawan dengan undi majoriti sebanyak 2,790.Pesaingnya daripada PN, Amirudin Hasan hanya mendapat 2,844 undi.


Belum ada laporan polis isu Sanusi tayang kertas undi

KUALA LUMPUR, 12 Ogos - Polis masih belum menerima sebarang laporan mengenai tindakan Muhammad Sanusi Md Nor yang menayangkan kertas undi selepas selesai mengundi awal pagi tadi.Ketua Polis Negara Razarudin Husain berkata, sekiranya ada laporan mengenai insiden itu, Sanusi mungkin disiasat sebagai kemungkinan kesalahan pilihan raya."Sehingga pukul 6.00 petang, buat masa ini memang tiada laporan polis. Kalau ada laporan dia menunjukkan kertas undi yang telah berpangkah, mungkin kesalahan boleh di siasat di bawah Seksyen 5 Akta Kesalahan Pilihan Raya," katanya pada sidang media.

Terdahulu media melaporkan, Sanusi sengaja menayangkan kertas undi kepada orang ramai ketika berada dalam ruang mengundi sebelum dimasukkan ke dalam kotak undi.Tindakannya itu sempat dirakam oleh petugas media pada ketika itu.Sanusi didakwa melanggar Akta Kesalahan Pilihan Raya 1954.Mengikut akta berkaitan, perbuatan itu adalah satu kesalahan mengikut Perkara (39), yang menyebut - tiada pemilih yang telah mengundi dalam mana-mana pilihan raya boleh, dalam mana-mana prosiding yang mempersoalkan pilihan raya itu, dikehendaki menyatakan siapa yang telah diundinya.


PRU DUN ke-15, Ahmad Samsuri Mokhtar pertahan Ru Rendang

MARANG, 12 Ogos- Datuk Seri Dr. Ahmad Samsuri Mokhtar berjaya mempertahankan kerusi DUN N.19 Ru Rendang dalam Pilihan Raya Umum Dewan Negeri ke-15.Ahmad Samsuri Mokhtar yang juga Naib Presiden Parti Islam Se-Malaysia (PAS) berjaya memenangi sebanyak 20,927 undi menewaskan wakil calon Pakatan Harapan, Suhaimi Sulaiman dengan majoriti 17,286 undi.DUN Ru Rendang merekodkan peratusan keluar mengundi pada pilihan raya kali ini adalah sebanyak 74.7% daripada 32,867 pengundi berdaftar.

Sementara itu, bagi DUN N.30 Kijal, calon Barisan Nasional, Datuk Seri Dr. Ahmad Said tewas kepada calon PAS iaitu Datuk Razali Idris dengan jumlah majoriti sebanyak 3,758 undi. Ahmad Said hanya mendapatkan jumlah undi sebanyak 9,645 dan Razali Idris pula meraih undi 13,403 undi.Setakat pukul 10.00 malam, Perikatan Nasional mendahului sembilan kerusi di Terengganu.


PAS pertahan kedudukan di Kelantan, Terengganu - SPR

PUTRAJAYA, 12 Ogos- Parti Islam Se-Malaysia (PAS) berjaya mempertahankan kedudukannya di Kelantan dan Terengganu apabila memperoleh majoriti lebih 50 peratus daripada jumlah kerusi dipertandingkan.Pengerusi Suruhanjaya Pilihan Raya (SPR), Tan Sri Abdul Ghani Salleh berkata di Kelantan, PAS berjaya memperoleh kemenangan di 23 kerusi Dewan Negeri daripada 45 yang dipertandingkan.Di Terengganu pula, PAS memenangi 17 kerusi Dewan Undangan Negeri daripada 32 kerusi diperuntukkan."Saya ingin memaklumkan keputusan Pilihan Raya Umum Dewan Negeri ke-15 bagi 45 kerusi Dewan Negeri Kelantan yang telah dipertandingkan oleh calon-calon daripada parti-parti politik serta calon Bebas selepas pengundian yang telah dijalankan hari ini (12 Ogos)."Bagi pengundian sehingga pukul 9.56 malam, PAS telah memenangi sejumlah 23 kerusi daripada 40 diperuntukkan, dengan ini berjaya memperoleh satu majaroti melebihi 50 peratus," katanya dalam sidang media, di sini malam ini.

(Pengerusi Suruhanjaya Pilihan Raya (SPR), Tan Sri Abdul Ghani Salleh)

Abdul Ghani turut mengumumkan keputusan Pilihan Raya Dewan Undangan Negeri Terengganu."Bagi keseluruhan pengundian sehingga 9.45 malam, parti PAS telah memenangi sejumlah 17 kerusi daripada 32 yang diperuntukkan. Dengan ini berjaya peroleh suatu majoriti melebihi 50 peratus," katanya.


PH mendahului lima kerusi tumpuan di Selangor, Amirudin selesa di depan

KUALA LUMPUR, 12 Ogos - Keputusan tidak rasmi menunjukkan 5 kerusi tumpuan daripada 56 kerusi di Dewan Negeri Selangor setakat 9.30 malam ini didahului Pakatan Harapan.Di Sungai Tua, Amirudn Shari (PH) selesa berada di depan dengan memperoleh 19,320 undi mengikut keputusan tidak rasmi manakala Hanif Jamaluddin (PN) memperoleh 14,075 undi.Calon BEBAS Suman Gopal pula jauh ketinggalan dengan 429 undi. Seramai 49,055 pengundi di kawasan Sungai Tua yang terletak di Parlimen Gombak.Di Lembah Jaya, Syed Ahmad @ Altimet (PH) pula mendahului dengan 26,116 undi dan Cikgu Sharifah kalah dengan memperoleh 19,409 undi.Seramai 65,650 pengundi bagi kawasan DUN Lembah Jaya.Pada PRU ke-14 lalu, DUN Lembah Jaya dimenangi oleh PH, diwakili Haniza Mohamed Talha dengan memperoleh 22,512 undi.

Di Taman Medan, (PH) Ahmad Akhir Pawan Chik mendahului dengan 15,728 undi dan Dr Afifi Bahardin (PN) ketinggalan dengan 12, 476 undi.Di Kota Anggerik, (PH) Najwan Halimi mendahului dengan 33,106 undi sementara itu Sukri Omar (PN) memperoleh 21, 691 undi dan Azad Akbar (MUDA) memperoleh 2, 303 undi.Kedua-duanya kehilangan deposit bagi DUN Kota Anggerik.Di Pandan Indah, Izham Hashim (PH) masih lagi mendahului dengan memperoleh 22,621 undi menyaksikan persaingan empat penjuru antara Fazil Mohamad Dali (PN) merekodkan 12,513 undi, Lisa Redzuan (MUDA) 921 undi, dan Sivaneswaran A/L Ramasundram (BEBAS) sebanyak 135 undi.


PH menang kerusi DUN Padang Kota dengan majoriti 7,116 undi

GEORGETOWN, 12 Ogos - Calon Pakatan Harapan (PH) yang juga penyandang kerusi Dewan Undangan Negeri (DUN) Padang Kota berjaya mempertahankan kemenangan pada Pilihan Raya Dewan Undangan Negeri ke-15 (PRU DUN ke-15) Pulau Pinang kali ini.Pengumuman secara rasmi dibuat Pengurus Pilihan Raya Dun Padang Kota sebentar tadi.Calon PH, Chow Kon Yeow menang apabila memperoleh 8,261 undi dengan jumlah pengundi berdaftar seramai 15,165 orang. Calon Perikatan Nasional (PN) H'ng Khoon Leng pula mendapat 1,145.Calon dari parti Gerakan itu kalah dengan majoriti 7,116 undi. Sebanyak 72.6 peratus pengundi di sana adalah bangsa Cina.

Pada PRU ke-14, Chow Kon Yeow berjaya menewaskan calon daripada Barisan Nasional yang diwakili Ng Siew Lai dengan majoriti 29,599 undi.

(Chow Kon Yeow bersama pengundi unutk mengundi di kawasannya)


Empat laporan MyKad diguna individu lain di Terengganu

TERENGGANU, 12 Ogos - Empat individu tidak dapat melunaskan tanggungjawab sebagai pengundi selepas dipercayai ada individu lain sudah mengundi menggunakan maklumat diri mereka.Ketua Polis Terengganu, Datuk Mazli Mazlan mengesahkan perkara itu selepas pengadu mendakwa butiran peribadi mereka itu telah digunakan individu lain.Menurutnya, empat kes itu tiga (3) di Kuala Terengganu dan  satu (1) di Marang."Kita menerima laporan empat kes membabitkan empat individu tidak dapat mengundi kerana kad pengenalan mereka diguna oleh orang lain," katanya.Katanya, kes akan disiasat di bawah Seksyen Akta Kesalahan Pilihan Raya 1954.Dalam perkembangan lain beliau turut ditanya bersabit hari pengundian PRU DUN Terengganu."Situasi tenang dan tiada sebarang provokasi melampau berlaku. Saya menasihati orang ramai supaya jangan buat kecoh atau sengaja menggangu gugat kententeraman awam."Begitu juga selepas pusat pengundian ditutup nanti menjelang pengiraan undi dan selepas keputusan diperolehi, penyokong-penyokong parti jangan sesekali berbuat demikian dan saya nasihatakan supaya mereka juga tidak menggangu lalu lintas dengan mengadakan konvoi di tengah jalan meraikan kemenangan", ujarnya.

(Ketua Polis Terengganu, Datuk Mazli Mazlan)

Datuk Mazli Mazlan berkata demikian ketika ditemui di Ibu Pejabat Polis (IPK) Kontinjen Kuala Terengganu, petang tadi. Pilihan Raya Terengganu mempunyai 32 Dewan Undangan Negeri (DUN) dan satu Pilihan Raya Kecil Tunggal (PRK) Kuala Terengganu.


Tiga beradik warga emas, semangat tunai tanggungjawab mengundi

HULU TERENGGANU, 12 Ogos- Ingatannya masih kuat namun hanya kudrat yang membataskan pergerakan untuk ke pusat pengundian.Itu antara situasi tiga beradik warga emas yang tidak melepaskan peluang menunaikan tanggungjawab sebagai pengundi di Terengganu.Esah Bilal Saman, 97, Buyoh Bilal Saman, 95 dan Halimah Bilal Saman, 84, antara warga emas yang mengundi di Sekolah Kebangsaan (SK) Langgar dan SK Tanggol, Hulu Terengganu.Pilihan raya dahulu dan kini disifatkan ketiga-tiga mereka sangat jauh berbeza, memandangkan pelbagai kemudahan disediakan terutama kepada pengundi warga emas.Anak Halimah, Gayah Ngah berkata, saudaranya yang lain akan membawa ibu mereka ke pusat pengundian."Memang apabila sampai masa mengundi memang mereka suka nak pergi mengundi."Anak masing-masing akan bawa mereka, memang mereka suka dapat jumpa kerana yang mengundi di SK Langgor itu dua beradik boleh jumpa, sebab duduk berasingan," katanya.

(Tiga beradik Esah (kiri) bersama Buyoh (dua dari kanan) dan Halimah(kanan) ditemui selepas selesai mengundi di Kampung Kuala Kejir, Hulu Terengganu)


Tidak sempat mengundi, warga emas temui ajal selepas celup jari

SEREMBAN, 12 Ogos - Seorang wanita meninggal dunia ketika hendak melaksanakan tanggungjawabnya sebagai pengundi di Pusat Mengundi Sekolah Kebangsaan (SK) Rokan, Gemencheh, di sini pagi tadi.Ketua Polis Daerah Tampin Supt Anuwal Ab Wahab berkata warga emas berumur 83 tahun itu dikatakan tiba-tiba terjatuh dan tidak sedarkan diri sejurus selepas dia mencelup jari ke dalam botol dakwat sebelum mengundi, dalam kejadian pada pukul 11 pagi itu.Beliau berkata wanita itu kemudiannya dibawa ke Klinik Kesihatan Gemencheh oleh ahli keluarganya, dan sebaik tiba di klinik berkenaan, warga emas berkenaan dikatakan telah sedar, namun paras oksigennya didapati semakin menurun.“Bantuan Resusitasi Kardiopulmonari (CPR) telah dilakukan oleh pembantu pegawai perubatan ke atas wanita itu, namun dia tidak berjaya diselamatkan,” katanya dalam kenyataan di sini hari ini.

Katanya difahamkan wanita itu pernah mengadu kepada keluarganya bahawa dia mengalami sakit pada bahagian kaki sejak balik mengerjakan umrah baru-baru ini, dan rekod perubatan mendapati warga emas itu adalah pesakit darah tinggi.Mayat dihantar ke Unit Forensik Hospital Tampin untuk bedah siasat dan kes diklasifikasikan sebagai mati mengejut. - BERNAMA


Pengantin baharu sempat turun mengundi, anggap satu kenangan manis

KOTA BHARU, 12 Ogos- Pasangan pengantin baharu dari Kubang Kerian tetap hadir mengundi sempena Pilihan Raya Umum Dewan Undangan Negeri ke-15 (PRU DUN ke-15), meski sibuk dengan urusan majlis persandingan, hari ini.Nur Ain Huda Ibrahim dan pasangannya, Mohammad Hidayat Yuliza tiba di pusat mengundi di Sekolah Kebangsaan Wakaf Stan, petang tadi.Nur Ain yang lengkap berpakaian songket berkata walaupun sibuk dengan urusan majlis yang sedang berlangsung, dia bersama suami mengambil kesempatan untuk menunaikan tanggungjawab itu sebagai rakyat Malaysia."Kita sebagai rakyat Malaysia, kita rasa bertanggungjawab untuk keluar mengundi demi masa depan negara," kata Ain ketika ditemu bual pemberita selepas selesai mengundi di SK Wakaf Stan, hari ini.

(Pasangan pengantin baharu, Nur Ain Huda Ibrahim dan Mohammad Hidayat Yulizaturun mengundi sempena PRU DUN ke-15)

Tambahnya, dia tidak menyangka tarikh pengundian jatuh pada hari yang sama dengan majlis persandingannya susulan tarikh itu telah dipersetujui bersama kedua keluarga mereka.Menurutnya, semua yang dirancang berjalan dengan lancar selain menganggap peristiwa ini sebagai kenangan paling manis untuk diingati kedua pasangan.


Elak sebarang aktiviti perarakan atau konvoi malam ini - KP Kedah

ALOR SETAR, 12 Ogos- Polis Kedah mengeluarkan amaran terhadap penyokong parti politik supaya tidak mengadakan sebarang aktiviti perarakan atau konvoi malam nanti, bagi mengelakkan kesesakan lalu lintas.Ketua Polis Kedah, Datuk Fisol Saleh berkata perbuatan itu akan mengundang kesesakan jalan raya sehingga menyusahkan dan mengganggu ketenteraman awam."Kita tidak melarang satu pun. Kita pergi kepada kaedah, kita membantu semua aktiviti-aktiviti yang mahu dijalankan. Jadi, malam ini pihak saya memerlukan kerjasama tersebut. Jangan mendahului dan bila polis mengambil tindakan, kami dipersalahkan," kata Fisol kepada pemberita dalam sidang media di Ibu Pejabat Polis Kontinjen (IPK), petang tadi.

Tambahnya, polis turut mengadakan sekatan jalan raya di beberapa lokasi yang telah dikenal pasti bagi menahan individu yang melakukan konvoi dan membawa bendera parti.Polis akan melakukan penahanan selain akan dikenakan tindakan di bawah Seksyen 141 Kanun Keseksaan (Perhimpunan Yang Menyalahi Undang-Undang).


Selepas marathon di Johor, suami isteri 'pecut' mengundi di Ampang

KUALA LUMPUR, 12 Ogos - Pusat pengundian di enam negeri iaitu Pulau Pinang, Selangor, Negeri Sembilan, Kedah, Terengganu dan Kelantan termasuk di Kuala Terengganu ditutup serentak pada 6.00 petang tadi.Lebih 9.67 juta pemilih berdaftar keluar mengundi pada Pilihan Raya Umum Dewan Undangan Negeri ke-15 (PRU DUN ke-15) untuk memilih pemimpin di kawasan masing-masing bagi tempoh lima tahun akan datang.Sebanyak 3,190 pusat mengundi dan 17,048 tempat mengundi (saluran) dibuka untuk tujuan pengundian bagi PRU DUN ke-15 di enam negeri.Berikut laporan wartawan RTM di setiap negeri:

5.00 petang: Peratusan pengundi keluar mengundi setakat pukul 4.00 petang, berdasarkan maklumat Suruhanjaya Pilihan Raya (SPR):-Kedah: 68 peratus.Kelantan: 56 peratus.Terengganu: 70 peratus.Pulau Pinang: 67 peratus.Selangor: 65 peratus.Negeri Sembilan: 62 peratus.PRK P.036 Kuala Terengganu: 67 peratus.

Di KEDAH, polis menerima tiga laporan berhubung kad pengenalan digunakan untuk mengundi di Kuala Muda dan dua laporan di Kulim.Ketua Polis Kedah, Datuk Fisol Saleh berkata kes pertama membabitkan seorang wanita tidak berpuas hati apabila dimaklumkan petugas SPR bahawa namanya sudah ditanda untuk mengundi di Sekolah Kebangsaan (SK) di Kulim.Kes kedua pula berlaku di daerah yang sama membabitkan seorang lelaki yang mendakwa namanya sudah digunakan oleh orang lain untuk mengundi manakala kes di Kuala Muda membabitkan seorang wanita yang tidak berpuas hati dengan kecuaian yang dilakukan SPR.Kes disiasat bawah Seksyen 7 Akta Kesalahan Pilihan Raya 1954.Dua peti undi awal dari saluran satu dan saluran dua tiba ke Dewan Bandaran Kulim pada pukul 6.10 petang.

Kedua-dua peti undi awal tersebut dibawa dari lokap polis IPD Kulim oleh Ketua Tempat Mengundi (KTM) yang turut diiringi oleh polis.

Bagi Dewan Negeri Pedu seramai 28, 586 direkodkan sebagai pengundi berdaftar di kawasan tersebut.Dewan Negeri Pedu menyaksikan pertandingan satu lawan satu antara calon BN, Datuk Seri Mahdzir Khalid dengan calon PN, Mohd Radzi Md Amin.Keputusan rasmi akan diumumkan di Dewan Badlishah, Kolej MARA Kuala Nerang, malam ini.

(Antara barisan petugas spr dan sukarelawan yang mengendalikan Pusat Mengundi SMK Jalan Paya Besar)

Pusat mengundi Sekolah Menengah Kebangsaan Jalan Paya Besar yang mewakili DUN Lunas mencatatkan sebanyak 4,405 jumlah pengundi yang hadir.Daripada jumlah itu, seramai 6, 278 direkodkan sebagai pemilih berdaftar.Menurut Penyelia Pusat Mengundi Sekolah Menengah Kebangsaan Jalan Paya Besar, Inspektor Mohd Hanif Shukor, jumlah tersebut mewakili sebanyak 70.1 peratus.DUN Lunas antara DUN yang mempunyai jumlah bilangan pemilih paling tinggi di Kedah iaitu sebanyak 82,212 pengundi.Keseluruhan sebanyak 23 pusat mengundi telah dibuka membabitkan sebanyak 137 saluran.Seramai 83 calon bertanding untuk merebut 36 kerusi DUN di negeri itu.

Di PULAU PINANG, pemantauan di pusat mengundi di Sekolah Menengah Kebangsaan Seri Penanti menjadi tumpuan apabila Perdana Menteri Datuk Seri Anwar Ibrahim hadir untuk mengundi pagi tadi.

Beliau tiba bersama isteri Datuk Seri Dr. Wan Azizah Wan Ismail pada pukul 9.20 pagi dan selesai mengundi pada 9.45 pagi.Pasukan polis Pulau Pinang melakukan tinjauan udara mendapati aliran trafik di negeri itu tidak menunjukkan kesesakan luar biasa.Ketua Polis Pulau Pinang, Datuk Khaw Kok Chin berkata, isu trafik sesak bukan alasan untuk tidak hadir mengundi.Enam Pusat Mengundi bagi kawasan DUN Air Putih ditutup secara rasmi pukul 6.00 petang tadi.Orang ramai yang ditemui mengakui, mereka tidak perlu menunggu lama sekali gus melancarkan lagi proses pengundian yang berlangsung hari ini.Ia berikutan kecekapan petugas SPR di Pusat Mengundi dengan bantuan keselamatan diberikan anggota Polis dan RELA.Kesemua peti undi akan dibawa ke Dewan CAT, Kompleks Masyarakat Penyayang, Georgetown yang merupakan Pusat Penjumlahan Rasmi Undi bagi kawasan N.23 Air Putih.Seramai 95 calon bertanding untuk merebut 40 kerusi DUN Pulau Pinang.

(Petugas SPR menggunakan perkhidmatan helikopter bagi membawa peti undi dari Pusat Mengundi SK Pulau Redang ke pusat pengundian di Institut Pendidikan Guru Kampus Dato Razali Ismail, Batu Rakit untuk tujuan pengiraan/FOTO BERNAMA)

Di TERENGGANU, pola kehadiran pengundi di DUN Kijal, iaitu di SK Telok Kalong pada sebelah petang agak perlahan.Ini ekoran kebanyakan mereka mengambil peluang mengundi pada sebelah pagi tadi.Dan di pusat pengundian ini, sebanyak 3 saluran dibuka berikutan jumlah pemilih di DUN Kijal direkodkan sebanyak 1, 903 orang.Calon BN DUN Kijal yang juga Pengerusi BN Terengganu, Datuk Seri Ahmad Said, menjadi pengundi pertama di pusat mengundi SK Telok Kalong, Kijal.Bekas Menteri Besar Terengganu itu tiba bersama ahli keluarganya iaitu isteri, Toh Puan Seri Norliza Mahmud, dan ibu mertua, Selamah Ngah.Seramai 29, 491 pemilih layak mengundi di DUN berkenaan.Manakala, di DUN Bukit Besi orang ramai mula beratur seawal 7.45 pagi untuk menunaikan tanggungjawab sebagai pengundi.Proses pengundian yang bermula 8.00 pagi tadi berjalan lancar.Calon BN, Datuk Dr Din Adam antara yang hadir awal di pusat mengundi di SK Bukit Besi Dungun.Beliau hadir bersama isterinya, Toh Puan Fatimah Yasin.Seramai 68 calon bertanding dan 33 jumlah kerusi dipertandingkan di negeri itu.Di KELANTAN, di DUN Pasir Pekan seramai 3, 396 pemilih berdaftar layak mengundi di pusat itu dengan 6 saluran mengundi disediakan.Cuaca di kawasan itu juga dilaporkan baik.Setakat pukul 3.00 petang tadi, peratusan keluar mengundi lebih 50 peratus.Sementara itu seramai 2, 192 pemilih mengundi di SK Gua Musang baig DUN Galas.Antara yang dilihat untuk mengundi pada pagi tadi calon Barisan Nasional, Syahbuddin Hashim yang berdepan saingan dari calon PAS Mohd Tamizi Abd Rahman.Seramai 37 petugas termasuk petugas SPR dan anggota kesalamatan ditugaskan untuk memastikan proses pengundian berjalan lancar.Seramai 96 calon bertanding dan 45 kerusi dipertandingkan di kawasan itu.Di SELANGOR, Datuk Seri Amirudin Shaari, bersama isteri, Datin Seri Masdiana Muhamad, tiba di SJKC Selayang Baru, kira-kira 8.24 pagi tadi bagi melaksanakan tanggungjawab mengundi dengan menunggang motosikal vespa.Datuk Seri Amirudin, calon PH DUN Sungai Tua, berdepan dua pencabarnya iaitu calon PN, Muhammad Hanif Jamaluddin, dan calon BEBAS, Suman Gopal.Pada PRU ke-14, beliau memenangi kerusi berkenaan dengan majoriti lebih 11,000.Turut kelihatan calon PH bagi DUN Lembah Jaya, Syed Ahmad Syed Abdul Rahman Alhadad atau Altimet, antara pengundi di DUN sama.Sementara itu di Ampang, hujan lebat pada pukul 3 petang tadi bukan penghalang buat pengundi di Dewan Negeri Bukit Antarabangsa di pusat mengundi SMK Seri Keramat.Tepat pukul 6.00 petang, Pusat Pengundian bagi N19 Bukit Antarabangsa, SMK Seri Keramat ditutup.Pasangan suami isteri, Arif Bakar dan Ruth Zulkiflee menjadi individu terakhir menjalankan tanggungjawab sebagai pengundi, tiba di sekolah tersebut pukul 5.59 petang.Kelewatan disebabkan keduanya baru tiba dari Johor Bahru selepas menyertai acara marathon.Menetap di Bukit Antarabangsa lebih 10 tahun, Ruth menyifatkan kepentingan satu undi dalam menentukan masa depan komuniti dan negara keseluruhannya.

(Pasangan suami isteri, Arif Bakar dan Ruth Zulkiflee menjadi individu terakhirtiba, kira-kira 5.59 di SMK Seri Keramat)

Turut mencuri tumpuan bakal pengantin, Abdul Qayyim Roslan, 26 tahun, antara yang terawal hadir di SMK Seri Keramat untuk melunaskan tanggungjawab sebagai pengundi di DUN Bukit Antarabangsa.DUN Bukit Antarabangsa menyaksikan pertembungan tiga penjuru melibatkan calon Pakatan Harapan, Kamri Kamaruddin, calon Perikatan Nasional, Sasha Lyna dan calon MUDA, Melanie Ting.Sejurus pusat mengundi ditutup pukul 6.00 petang, pengiraan undi berlangsung sebelum peti undi dibawa ke Pusat Penjumlahan Undi N19 di Dewan Dato' Ahmad Razali, Ampang. Keputusan rasmi akan diumumkan Pengawai Pengurus Pilihan Raya N19, Dr. Aini Ahmad. Sementara itu, di Pusat pengundian Sekolah Menengah Kebangsaan Saujana Utama bagi Dewan Negeri Paya Jaras merupakan pusat pengundian yang merekodkan paling ramai pengundi, iaitu seramai 14, 913 orang membabitkan 21 saluran mengundi.Secara keseluruhan, terdapat 72, 563 pemilih berdaftar bagi Dewan Negeri Paya Jaras.Seramai 147 calon bertanding bagi merebut 56 kerusi Dewan Negeri Selangor. Di NEGERI SEMBILAN, proses pengundian di DUN Sikamat berjalan lancar. Calon Pakatan Harapan yang juga Menteri Besar Datuk Seri Aminuddin Harun mengundi di SMK Dato Haji Mohd Redza.Kerusi itu menyaksikan persaingan empat penjuru, dengan satu calon PN dan dua laig calon BEBAS.Di DUN Pertang pula, calon BN, Datuk Seri Jalaluddin Alias dan isteri, melaksanakan tanggungjawab mengundi di SK Putra, Jelebu, pada pukul 9.00 pagi tadi. Seramai 12, 897 pengundi melibatkan 10 pusat mengundi dibuka untuk proses pengundian.Datuk Seri Jalaluddin, berdepan saingan satu lawan satu, dengan calon PN, Amiruddin Hassan.Sementara itu di DUN Linggi meskipun hujan renyai pagi tadi pengundi di kawasan itu tidak melepaskan peluang untuk keluar mengundi.Sebanyak 6 saluran dibuka melibatkan 3, 231 pengundi di SJKC Chung Hua.Dun Linggi membabitkan persaingan satu lawan satu, antara calon BN Datuk Mohd Faizal Ramli dan calon PN, Zamri Md Said.Seramai 83 calon bertanding untuk merebut 36 kerusi DUN Negeri Sembilan.Proses mengundi di N.15 Juasseh, Negeri Sembilan berjalan lancar di kesemua 11 Pusat Mengundi di sini. Setakat 4.00 petang tadi, hampir 60 peratus jumlah keluar mengundi dicatatkan bagi N.15 Juasseh bagi jumlah keseluruhan 13, 408 pengundi berdaftar. Bagi DUN Juasseh menyaksikan pertembungan 1 lawan 1 antara calon Barisan Nasional (BN) Puan Sri Bibi Sharliza Khalid dan calon Perikatan Nasional (PN) Datuk Eddin Syazlee Shith.Pengiraan undi akan dilakukan di pusat mengundi sebelum di bawah ke pusat penjumlahan undi di Dewan Hadhari, Juasseh bagi pengumuman pemenang malam ini.Bagi memudahkan hari mengundi berjalan dengan lancar, seramai 153,760 petugas turut terlibat dalam proses pengundian hari ini.Pilihan raya kali ini melibatkan 36 kerusi DUN di Kedah; Kelantan (45); Terengganu (32); Pulau Pinang (40) Selangor (56) serta 36 DUN di Negeri Sembilan.


Polis Kedah nafi bas bawa pengundi hantu

(Tangkap layar klip video kononnya terdapat pengundi hantu dibawa ke Kedah)

ALOR SETAR, 12 Ogos- Polis Kedah menafikan dakwaan terdapat bas yang membawa pengundi hantu di daerah Kuala Muda. Ketua Polis Kedah, Datuk Fisol Salleh memaklumkan bas itu disewa untuk membawa petugas polis di sekitar daerah terbabit.Sebanyak 34 bas disewa dari Kuala Lumpur dan Kedah bagi membawa petugas polis untuk menjaga keselamatan dan kelancaran sepanjang pilihan raya berlangsung."Ianya telah menjadi satu kegusaran, orang melihat ada pengundi hantu di negeri Kedah dan ini tujuan saya panggil (sidang media) pada petang ini untuk memastikan isu tersebut adalah spekulasi."Polis menafikan laporan yang didakwa, isu pengundi hantu sebenarnya tidak wujud," katanya.

(Ketua Polis Kedah, Datuk Fisol Salleh (tengah) dalam sidang media yang diadakan hari ini)

Beliau menyatakan demikian dalam sidang media di Ibu Pejabat Polis Kontinjen Kedah (IPK), di sini hari ini.


Peratusan keluar mengundi di tiga negeri lepasi 60 peratus

KUALA LUMPUR, 12 Ogos- Peratusan keluar mengundi di Terengganu setakat pukul 3.00 petang tadi, mencecah 64 peratus.

Seterusnya diikuti Kedah dengan 63 peratus dan Pulau Pinang (60 peratus)."Selangor pula mencatatkan peratusan mengundi sebanyak 58 peratus, manakala Negeri Sembilan (56 peratus) dan Kelantan (51 peratus)," demikian menurut data kemas kini Suruhanjaya Pilihan Raya (SPR) di laman Facebook rasminya.Sementara itu, peratusan keluar mengundi bagi Pilihan Raya Kecil (PRK) Parlimen Kuala Terengganu pula direkodkan sebanyak 59 peratus.


Menjelang pengumuman keputusan PRU DUN ke-15, penyokong diingat tidak cetus provokasi

KUALA NERUS, 12 Ogos- Penyokong parti bertanding diingatkan tidak mencetuskan sebarang provokasi menjelang pengumuman keputusan PRU DUN ke-15 malam ini.Perkara itu ditegaskan Ketua Polis Terengganu, Datuk Mazli Mazlan.Katanya, selepas pukul enam petang ini kesemua kekuatan pelbagai sumber termasuk anggota Jabatan Sukarelawan Malaysia (RELA) seramai 5,736 akan ditempatkan di semua lokasi penjumlahan undi bagi mengawal situasi."Bersabar dan tidak mengadakan konvoi yang boleh menyebabkan kesesakan lalu lintas serta tidak mengadakan 'flash mob'."Juga tidak mengadakan perarakan, tidak bermain bunga api dan tidak meraikan kejayaan di jalanan ataupun yang boleh menjejaskan pergerakan lalu lintas," katanya.

(Ketua Polis Terengganu, Datuk Mazli Mazlan/Foto fail Bernama)

Mazli ditemui selepas melakukan tinjauan di Sekolah Kebangsaan Tok Jembal, di sini hari ini.Secara keseluruhan, beliau berpuas hati dengan kerjasama diberikan semua pihak termasuk Suruhanjaya Pilihan Raya (SPR) negeri dengan penyediaan 'khemah modular' khusus untuk pengundi warga emas bagi keselesaan mereka.


Aliran trafik di seluruh Pulau Pinang lancar

GEORGE TOWN, 12 Ogos - Pasukan Polis Diraja Malaysia (PDRM) Pulau Pinang menerusi tinjauan udara mendapati aliran trafik di negeri itu tidak menunjukkan kesesakan luar biasa.Tiada sebarang kemalangan yang  berpunca daripada kesesakan akibat PRU DUN ke 15, diterima.Justeru, Ketua Polis Pulau Pinang, Datuk Khaw Kok Chin berkata,  isu trafik sesak bukan alasan untuk tidak hadir mengundi."Telah membuat pemantauan di atas udara dan saya dapati setakat ini, perjalanan trafik itu tidak sesak sehingga menyebabkan orang tidak dapat hadir ke pusat mengundi. Semua 40 DUN, semua jalan dari segi lebuh raya atau biasa tiada kesesakan," kata Khaw Kok Chin, selepas selesai melakukan tinjauan udara, di sini.Malah jelasnya, pemantauan di pusat mengundi yang menjadi tumpuan seperti Sekolah Menengah Kebangsaan Seri Penanti, Penanti juga lancar.Pusat mengundi itu menjadi tumpuan kerana Perdana Menteri, Datuk Seri Anwar Ibrahim hadir untuk mengundi, pagi tadi. Tinjauan selama 1 jam 15 minit itu dilakukan sekitar negeri Pulau Pinang.

(Ketua Polis Pulau Pinang, Datuk Khaw Kok Chin ketika melakukan tinjauan udara)


Tiada laporan isu 3R sepanjang tempoh kempen - Ayob Khan

KUALA LUMPUR, 12 Ogos- Timbalan Ketua Polis Negara, Datuk Seri Ayob Khan Mydin Pitchay meninjau pusat pengundian sekitar Selangor bagi melihat kelancaran proses mengundi sempena Pilihan Raya Umum Dewan Undangan Negeri Ke-15 (PRU Ke-15), hari ini.Beliau memulakan tinjauan di Sekolah Kebangsaan (SK) Bandar Baru Bangi pada pukul 8.15 pagi tadi dengan diiringi Ketua Polis Daerah Kajang, Asisten Komisioner Mohd Zaid Hassan.Ayob Khan berkata, Polis Diraja Malaysia (PDRM) telah bersedia dengan sebarang kemungkinan yang boleh berlaku di lokasi panas selepas pengumuman keputusan PRU DUN Ke-15, malam nanti"Kita sudah letakkan semua pasukan Ops Cantas di semua kawasan hotspot (lokasi panas)."Tempat-tempat itu (lokasi panas) harus diberi perhatian khusus kerana mungkin akan menimbulkan ketegangan dan sebagainya seperti bangunan-bangunan SUK (Pejabat Setiausaha Kerajaan) di enam negeri," katanya di SK Klang Gate di sini.Tambah beliau, tiada laporan membabitkan isu 3R (Bangsa, Agama dan Raja) diterima polis sepanjang tempoh kempen pilihan raya kali ini.“PDRM paling banyak terima laporan khianat seperti kerosakan poster, fitnah, flash mob atau perhimpunan tanpa permit polis," katanya.Sebanyak 131 kertas siasatan dibuka di enam negeri terbabit iaitu Pulau Pinang, Selangor, Negeri Sembilan, Kedah, Terengganu dan Kelantan dengan 28 kertas siasatan dibuka di Selangor, setakat hari ini.

(Ayob Khan Mydin Pitchay melakukan tinjauan di pusat mengundi diSK Klang Gate, Kuala Lumpur)


Uzur bukan alasan tidak turun mengundi - Warga emas

KEPALA BATAS, 12 Ogos- Dua pengundi warga emas bagi Dewan Undangan Negeri (DUN) N.02 Bertam tidak menjadikan keuzuran sebagai alasan untuk tidak keluar mengundi bagi Pilihan Raya Umum Dewan Undangan Negeri Pulau Pinang Ke-15, hari ini.Bagi Musa Wan Chik, 77, dan Esah Ali, 83, mereka senada bahawa mengundi merupakan tanggungjawab sebagai rakyat untuk memilih pemimpin bagi menjamin masa depan negara."Bersemangat nak undi. Rasa rugi kalau tidak datang (mengundi). Pak cik (penghidap) strok sudah enam tahun dah," kata Musa Wan Chik."Saya walaupun tidak larat saya suka nak datang juga, nak tunai tanggungjawab saya sebagai rakyat. Seronok rasa mak cik (dapat) mengundi, dok (selagi) hidup lagi," kata Esah Ali.Terdahulu calon Barisan Nasional (BN) DUN N.02 Bertam, Datuk Seri Reezal Merican Naina Merican turut tiba di Sekolah Jenis Kebangsaan Cina (SJKC) Pei Yu di Bertam bagi menunaikan tanggungjawab sebagai pengundi.


Terengganu catat peratusan keluar mengundi tertinggi setakat 12 tengah hari

KUALA LUMPUR, 12 Ogos- Peratusan keluar mengundi bagi Pilihan Raya Umum Dewan Undangan Negeri ke-15 (PRU DUN ke-15)  paling tinggi dicatatkan di Terengganu  dengan merekodkan 42 peratus, setakat pukul 12.00 tengah hariMenerusi Facebook Suruhanjaya Pilihan Raya (SPR), peratusan keluar mengundi di Kedah 41 peratus manakala Pulau Pinang 38 peratus."Selangor pula mencatatkan 36 peratus, Negeri Sembilan 35 peratus dan 34 peratus di Kelantan."Peratusan keluar mengundi bagi Pilihan Raya Kecil (PRK) Parlimen Kuala Terengganu setakat tempoh tersebut adalah 39 peratus," katanya.Tambah SPR, sebanyak 3,190 pusat pengundian melibatkan 17,048 saluran sempena PRU DUN ke-15 bagi enam negeri dibuka dengan lancar bermula pukul 8.00 pagi tadi.Tinjauan Radio Televisyen Malaysia (RTM) mendapati cuaca di kebanyakan kawasan di enam negeri itu dilaporkan baik dan cerah.Keadaan tersebut mendorong pengundi memilih untuk keluar awal iaitu sebelum pusat pengundian dibuka. PRU DUN ke-15 melibatkan 40 kerusi Dewan Undangan Negeri (DUN) di Pulau Pinang, Selangor (56), Negeri Sembilan (36), Kedah (36), Terengganu (32) dan 45 di Kelantan.PRK Parlimen Kuala Terengganu pula diadakan susulan keputusan Mahkamah Pilihan Raya Terengganu pada 27 Jun lepas yang membatalkan kemenangan calon Parti Islam Se-Malaysia (PAS), Datuk Ahmad Amzad Hashim pada Pilihan Raya Umum ke-15 selepas mendapati berlaku perbuatan rasuah.

Berita Berkaitan:Pengundian lancar di 3,190 pusat undi - RangkumanUzur bukan alasan tidak turun mengundi - Warga emasLebih 4,000 polis terlibat pilihan raya di Negeri SembilanPengundi digesa keluar mengundi awal - AnwarCuaca cerah di hampir semua negeri terlibat PRU DUN ke-15


Polis sahkan berlaku insiden provokasi di sebuah IPD di Pantai Timur

KUALA LUMPUR, 12 Ogos - Polis Diraja Malaysia (PDRM) mengesahkan terdapat insiden provokasi berlaku di sebuah Ibu Pejabat Polis Daerah (IPD) di Pantai Timur seperti yang tular di media sosial semalam.Timbalan Ketua Polis Negara, Datuk Seri Ayob Khan Mydin Pitchay berkata PDRM sedang menyiasat penularan video seorang lelaki dikasari beberapa lelaki di IPD tersebut.

“Saya sahkan insiden itu berlaku di sebuah IPD di Pantai Timur dan kita masih jalankan siasatan berhubung kejadian berkenaan. “Mungkin ada provokasi berlaku sebelum kejadian berkenaan dirakam dan ketua polis negeri terbabit akan mengadakan sidang media berhubung insiden berkenaan,” katanya dalam sidang media khas selepas meninjau pusat pengundian di Sekolah Kebangsaan Klang Gate di sini, hari ini.Terdahulu, satu rakaman video menunjukkan seorang lelaki bermotosikal memakai bendera PAS di belakang badannya telah dikasari beberapa lelaki di hadapan pintu masuk sebuah IPD di sebuah negeri di Pantai Timur tular di media sosial hari ini. Rakaman video berdurasi 14 saat itu memaparkan lelaki terbabit ditarik dari motosikalnya dan dipukul kumpulan lelaki berkenaan.-BERNAMA


Bakal pengantin, Altimet antara terawal hadir mengundi

BUKIT ANTARABANGSA, 12 Ogos- Bakal pengantin, Abdul Qayyim Roslan, 26 tahun dari Selayang antara yang terawal hadir ke pusat mengundi Sekolah Menengah Kebangsaan (SMK) Seri Keramat untuk kerusi Dewan Negeri N19 Bukit Antarabangsa.Abdul Qayyim dijadual melangsungkan akad nikah pada pukul 9.30 pagi.Selain itu, calon Pakatan Harapan (PH) untuk N.20 Lembah Jaya, Syed Ahmad Syed Abdul Rahman Alhadad atau Altimet juga antara pengundi di lokasi sama, mengundi di saluran enam.Beliau menyeru semua pengundi di Selangor untuk hadir melaksanakan tanggungjawab demokrasi masing-masing pada Pilihan Raya Umum Dewan Undangan Negeri ke-15 (PRU DUN ke-15).Dalam pada itu, calon termuda PRU DUN ke-15, Melanie Ting mewakili Parti Ikatan Demokratik Malaysia (MUDA) turut hadir memantau perjalanan hari mengundi di sekolah yang sama.Beliau merupakan pemilih berdaftar di Seputeh, Kuala Lumpur.N19 Bukit Antarabangsa menyaksikan pertembungan tiga penjuru melibatkan calon Pakatan Harapan (PH), Kamri Kamaruddin, calon Perikatan Nasional (PN), Sasha Lyna dan Melanie Ting daripada MUDA.N19 mempunyai sejumlah 69,501 orang pemilih berdaftar.

(Abdul Qayyim dijadual melangsungkan akad nikah pada pukul 9.30 pagi)


Hujan lebat, keadaan di pusat mengundi Alor Mengkudu lancar

ALOR SETAR 12 Ogos- Keadaan di pusat mengundi N14 Alor Mengkudu berjalan lancar walaupun hujan lebat turun sebelum pusat itu dibuka pada pukul 8.00 pagi tadi.Namun sebaik hujan berhenti kira-kira sejam kemudian, jumlah mengundi di N14 Alor Mengkudu terus meningkat, setakat pukul 9.30 pagi tadi.Berdasarkan tinjauan Radio Televisyen Malaysia (RTM) di Sekolah Kebangsaan (SK) Darul Hikmah, pengundi bagi saluran satu menunjukkan bilangan yang ramai dan mereka mengambil kesempatan menunaikan tanggungjawab masing-masing.N14 Alor Mengkudu mempunyai seramai 38,189 pemilih berdaftar yang akan mengundi di 15 pusat mengundi membabitkan 67 saluran.Kedua-dua calon kawasan tersebut iaitu Datuk Mahfudz Omar daripada Pakatan Harapan (PH) dan Muhamad Radhi Mat Din daripada Perikatan Nasional (PN) adalah pengundi luar kawasan.

(N14 Alor Mengkudu mempunyai seramai 38,189 pemilih berdaftar yang akan mengundi di 15 pusat mengundi membabitkan 67 saluran)


Bekas MB Terengganu mengundi di SK Telok Kalong

KIJAL, 12 Ogos - Pengerusi Barisan Nasional (BN) Terengganu, Datuk Seri Ahmad Said menjadi individu pertama mengundi di pusat mengundi Sekolah Kebangsaan (SK) Telok Kalong, Kijal pagi tadi.Bekas Menteri Besar Terengganu itu tiba bersama isteri, Toh Puan Seri Norliza Mahmud, ibu mertuanya, Selamah Ngah serta ahli keluarga pada pukul 7.50 pagi.Ahmad Said yang bertanding sebagai calon N.30 Kijal bagi PRU DUN ke-15 kali ini, berpuas hati dengan perjalanan proses pengundian yang berlangsung pagi tadi dan berharap peratusan keluar mengundi melebihi 80 peratus.

"Berdasarkan pengalaman kita yang lepas, Kijal ini 80 ke atas, 83, 85 peratus kita capai selama ini, InsyaAllah kita berharap pengundi-pengundi dapat keluar awal," katanya ketika ditemui pemberita selepas selesai mengundi, di sini.Seramai 29,491 pemilih berdaftar daftar di bawah DUN Kijal akan menjalankan tanggungjawab mereka bagi memilih calon yang akan mewakili DUN berkenaan.Turut menjalankan proses pengundian hari ini iaitu tiga DUN di bawah Parlimen Kemaman membabitkan N.29 Kemasik, N.31 Chukai dan N.32 Air Putih.Kesemua peti undi itu akan dibawa ke Pusat Penjumlahan Rasmi Undi di Dewan Sivik Kijal bagi tujuan pengiraan undi setelah kesemua pusat mengundi di tutup pada pukul 6 petang ini.N.30 Kijal menyaksikan pertembungan satu lawan satu antara Datuk Seri Ahmad Said dan pencabarnya Datuk Razali Idris dari Perikatan Nasional (PN).


Proses pengundian di 645 pusat mengundi di Kedah terkawal - Polis

ALOR SETAR, 12 Ogos - Proses pengundian Pilihan Raya Umum Dewan Negeri Kedah ke-15 hari ini berlangsung dengan tenang dan terkawal setakat ini tanpa sebarang insiden yang tidak diingini berlaku.Ketua Polis Kedah, Datuk Fisol Salleh berkata sejak pukul 8 pagi tadi, proses pengundian di 645 Pusat mengundi melibatkan 2,849 saluran di seluruh negeri itu berjalan lancar.

"Saya menyeru supaya semuanya keluar untuk menunaikan tanggungjawab, pastikan semua rakyat negeri Kedah yang layak mengundi untuk keluar mengundi."Pihak polis pastinya akan membantu untuk melancarkan perjalanan proses pengundian dan juga untuk menjaga keamanan pada hari ini," katanya pada sidang media, di sini.  Tambah Fisol, pengundi turut dinasihatkan untuk tidak melakukan sebarang aktiviti perarakan di pusat mengundi dan juga di pusat penjumlahan undi agar tidak megganggu perjalanan proses pengiraan undi.Sepanjang tempoh berkempen yang bermula 29 Julai sehingga semalam, Fisol berkata pihaknya telah menerima sebanyak 277 laporan berkaitan pilihan raya.Daripada jumlah itu, sebanyak 30 kertas siasatan telah dibuka dengan empat individu ditahan.Seramai 7,160 pegawai dan anggota polis telah ditugaskan untuk memastikan proses pengundian yang berlangsung hari ini berjalan lancar.


PRU DUN ke-15: Terengganu cuti peristiwa, Ahad

KUALA TERENGGANU, 11 Ogos- Kerajaan Negeri Terengganu mengumumkan Ahad ini sebagai cuti peristiwa sempena PRU DUN ke-15 esok.Menteri Besar Datuk Seri Dr Ahmad Samsuri Mokhtar menerusi satu kenyataan memaklumkan, cuti pada 13 Ogos itu bagi memudahkan pengundi luar yang bekerja di negeri ini pulang ke kampung halaman masing-masing di Kelantan, Kedah, Selangor, Negeri Sembilan dan Pulau Pinang untuk mengundi."Pengumuman ini juga mengambil kira tugasan dan bagi memudahkan kakitangan kerajaan negeri yang bertugas sehingga lewat malam membantu SPR di seluruh negeri pada hari pengundian. "Kerajaan Negeri berharap pengumuman ini akan dapat memberikan kemudahan dan keselesaan kepada semua yang terlibat dalam pesta demokrasi pada 12 Ogos 2023 nanti,"katanya dalam kenyataan tersebut.

(Menteri Besar Terengganu, Datuk Seri Dr Ahmad Samsuri Mokhtar)


PRU DUN: 28,586 pemilih berdaftar di Dewan Negeri N.08 Pedu tunai tanggungjawab

PADANG TERAP, 12 Ogos - Seramai 28,586 pemilih berdaftar di kawasan Dewan Negeri N.08 Pedu menunaikan tanggungjawab mereka sebagai pengundi hari ini.Tinjauan RTM di pusat mengundi Sekolah Kebangsaan Naka, di sini bermula pukul 8 pagi tadi mendapati, proses pengundian berjalan lancar dimana kebanyakan pengundi memilih keluar pada awal pagi untuk menunaikan tanggungjawab masing-masing.Malah ada diantara mereka yang sanggup menunggu seawal pukul 7 pagi walaupun pintu pusat mengundi hanya dibuka pada pukul 8 pagi dipercayai bagi mengelak berbaris panjang selain mengelak kesesakan.Kawalan keselamatan di pusat mengundi juga dikawal dengan baik oleh pasukan keselamatan.

Malah calon-calon dan penyokong parti politik yang bertanding juga mematuhi peraturan yang telah ditetapkan.Kerusi N.08 Pedu yang terletak dalam kawasan parlimen Padang Terap menyaksikan pertandingan satu lawan satu antara calon Barisan Nasional (BN) yang merupakan Pengerusi BN Kedah, Datuk Seri Mahdzir Khalid dan calon Perikatan Nasional (PN), Mohd Radzi Md Amin.Calon BN, Datuk Seri Mahdzir dan isteri hadir menunaikan tanggungjawabnya sebagai pengundi di Sekolah Kebangsaan Naka kira-kira pukul 8.30 pagi tadi.Manakala calon PN, Mohd Radzi mengundi di Sekolah Kebangsaan Tandop Besar.Keputusan bagi kerusi N.08 Pedu serta N.07 Kuala Nerang yang terletak dalam kawasan Parlimen Padang Terap akan diumumkan di Dewan Badlishah, Kolej MARA Kuala Nerang, malam ini.


PM hadiri empat Program Jelajah Perpaduan Madani ke Kedah

PADANG TERAP, 11 Ogos- Perdana Menteri, Datuk Seri Anwar Ibrahim hari ini menghadiri empat Program Jelajah Perpaduan Madani di Kedah.Perdana Menteri yang juga Pengerusi Pakatan Harapan (PH) memulakan Program Jelajah Perpaduan Madani yang pertama di Naka, Padang Terap, lewat petang tadi.Hadir sama, Pengerusi Barisan Nasional (BN) Kedah yang juga calon BN bagi kerusi Dewan Negeri N 08 Pedu, Datuk Seri Mahdzir Khalid.Ribuan penduduk Daerah Padang Terap yang terdiri daripada pelbagai bangsa dan agama menghadiri program tersebut untuk melihat dengan lebih dekat pemimpin nombor satu negara itu.Malah Datuk Seri Anwar turut berkesempatan beramah mesra bersama orang ramai termasuk masyarakat Siam yang merupakan penduduk minoriti di daerah itu.Dalam ucapannya, Perdana Menteri berkata, kerajaan Perpaduan Madani terus komited dan akan berusaha sebaik mungkin untuk membela nasib rakyat pelbagai kaum di negara ini.Pelbagai insentif dan bantuan yang diumumkan sebelum ini bertujuan untuk membantu meringankan beban rakyat.Justeru, mereka diseru untuk terus memberi kepercayaan kepada Kerajaan Perpaduan Madani dan memilih calon daripada gabungan Pakatan Harapan (PH)-Barisan Nasional (BN) pada hari pengundian esok.Selain di Naka, Padang Terap; Perdana Menteri turut menghadiri tiga lagi Program Jelajah Perpaduan Madani di Taman Hidayah, Hutan Kampung, Alor Setar; diikuti Tapak Pasaraya Aneka Gurun.Kemuncak program adalah Grand Finale Jelajah Perpaduan Madani dan Amanat Khas Perdana Menteri di Padang EUPE, Taman Ria, Sungai Petani pada pukul 10.30 malam ini.


Pengundian lancar di 3,190 pusat undi - Rangkuman

(Segelintir pengundi bagi N.35 Kulim, Kedah yang turun menunaikantanggungjawab masing-masing hari ini)

KUALA LUMPUR, 12 Ogos- Sebanyak 3,190 pusat pengundian melibatkan 17,048 saluran sempena Pilihan Raya Umum Dewan Undangan Negeri Ke-15 (PRU DUN Ke-15) bagi enam negeri dibuka dengan lancar bermula 8.00 pagi ini.

Turut diadakan hari ini adalah pengundian bagi Pilihan Raya Kecil (PRK) Parlimen Kuala Terengganu yang membabitkan 41 pusat mengundi serta 217 saluran.Kesemua pusat mengundi dijadual ditutup pada pukul 6.00 petang.Daftar Pemilih Pilihan Raya (DPPR) digunakan untuk PRU DUN Ke-15 di Pulau Pinang, Selangor, Negeri Sembilan, Kedah, Terengganu dan Kelantan mengandungi 9,773,571 pemilih terdiri daripada 9,674,456 pengundi biasa, 49,660 tentera serta pasangan, 47,728 polis dan Polis Pasukan Gerakan Am (PGA) serta pasangan dan 1,727 pengundi tidak hadir luar negara.Seramai 4,837,634 daripadanya adalah pengundi berdaftar lelaki, mananaka 4,935,937 adalah pengundi berdaftar wanita.Kesemua 9,674,456 pengundi biasa dinasihatkan agar keluar menunaikan tanggungjawab lebih awal kerana Jabatan Meteorologi Malaysia (MetMalaysia) meramalkan kebanyakan kawasan hujan dan ribut petir pada sebelah petang terutama bagi negeri Terengganu, Kelantan dan Kedah.Di PULAU PINANG, Perdana Menteri, Datuk Seri Anwar Ibrahim dan isteri, Datuk Seri Dr Wan Azizah Wan Ismail selesai mengundi di Sekolah Kebangsaan (SK) Seri Penanti, Permatang Pauh bagi DUN N.11 Permatang Pasir.Sementara itu, Ketua Menteri yang juga calon Pakatan Harapan (PH) N.26 Padang Kota, Chow Kon Yeow juga selesai mengundi di Sekolah Jenis Kebangsaan (Cina) Hu Yew Seah, George Town.Hadir mengundi di pusat sama, Penasihat Parti Tindakan Demokratik (DAP), Tan Sri Lim Kit Siang dan Calon PH yang juga penyandang N.28 Komtar, Teh Lai Heng.Sementara di KEDAH, calon N.35 Kulim, Awang Teh (PH) tiba ke pusat pengundian di Sekolah Menengah Agama (SMA) Tarbiah Diniah pada pukul 7.50 pagi.Pesaing beliau, calon Perikatan Nasional (PN), Wong Chia Zhen pula melaksanakan tanggungjawab sebagai pengundi di SK Jalan Selama, Serdang.Calon BN N.24, Datuk Muhamad Khizri Abu Kassim juga selamat menunaikan tanggungjawab mengundi di pusat mengundi di SK Padang Chichak Jeneri, tepat pukul 9.00 pagi tadi.N.24 Jeneri menyaksikan persaingan satu lawan satu antara Khizri Abu Kassim dengan Menteri Besar, Datuk Seri Muhammad Sanusi Md Nor (PN).Sementara itu, N.08 Pedu menyaksikan pertandingan satu lawan satu antara calon BN yang merupakan Pengerusi BN Kedah, Datuk Seri Mahdzir Khalid dan calon PN, Mohd Radzi Md Amin.Mahdzir dan isterinya, Datin Seri Noraini Abdullah menunaikan tanggungjawab sebagai pengundi di Sekolah Kebangsaan (SK) Naka kira-kira pukul 9.40 pagi, manakala Mohd Radzi mengundi di SK Tandop Besar.Di SELANGOR, calon PH N.20 Lembah Jaya iaitu Syed Ahmad Syed Abdul Rahman Alhadad atau Altimet antara pengundi di Sekolah Menengah Kebangsaan (SMK) Seri Keramat untuk kerusi Dewan Negeri N.19 Bukit Antarabangsa.Calon BN N.25 Bukit Besi, Datuk Dr Din Adam antara yang terawal tiba di pusat mengundi di SK Bukit Besi di TERENGGANU pada pukul 8.05 pagi.Beliau hadir bersama isteri, To' Puan Fatimah Yasin mengundi di saluran dua. Calon PH bagi PRK P.036 Kuala Terengganu, Azan Ismail juga tiba ke Sekolah Pusat Bukit Besar untuk menunaikan tugas memilih.Sementara di KELANTAN, calon BN N.45 Galas, Syahbuddin Hashim bersama isteri selesai menunaikan tanggungjawab sebagai pengundi pada pukul 9.00 pagi tadi melalui saluran tiga.DUN N.45 Galas menyaksikan pertandingan satu lawan satu antara Syahbuddin Hashim dan Mohd Tarmizi Abd Rahman daripada Parti Islam Se-Malaysia (PAS).Di NEGERI SEMBILAN pula, Calon PH, Datuk Seri Aminuddin Harun yang juga merupakan penyandang kerusi N.13 Sikamat telah selesai mengundi di SMK Dato Haji Mohd Redza.Seramai 570 calon disahkan bertanding merebut 245 kerusi di enam negeri berkenaan dengan pilihan raya kali ini menyaksikan buat pertama kali gabungan PH-BN bekerjasama secara rasmi menghadapi PRU setelah membentuk Kerajaan Perpaduan pasca PRU Ke-15. Pengundian awal PRU DUN Ke-15 sudah berlangsung pada Selasa (8 Ogos) menyaksikan 72,554 anggota keselamatan dan pasangan melaksanakan tanggungjawab mereka dengan jumlah peratusan keluar mengundi di Kedah adalah 96.02%, Terengganu (95.91), Selangor (95.87), Pulau Pinang (95.01), Negeri Sembilan (94.05) dan Kelantan (93.90).

(Anwar Ibrahim dan isteri mengundi bagi DUN N.11 Permatang Pasir)


Polis Terengganu lulus 766 permit ceramah kempen

KUALA TERENGGANU, 11 Ogos - Sebanyak 766 permit ceramah Kempen PRU DUN diluluskan Polis Kontinjen Terengganu bermula pada 29 Julai lalu sehingga semalam.78 daripadanya diluluskan semalam melibatkan Barisan Nasional, Perikatan Nasional , Pakatan Harapan dan juga MUDA.Ketua Polis Terengganu Datuk Mazli Mazlan dalam satu kenyataan mengingatkan kesemua 66 calon yang bertanding di 32 kerusi Dewan Undangan Negeri (DUN) agar mematuhi arahan dikeluarkan.Ini termasuk menghentikan semua aktiviti kempen bermula pukul 12.01 pagi.Mazli turut berkata pelbagai langkah telah diatur gerak oleh pihaknya agar proses pengundian pada Sabtu (esok) berjalan lancar.Selain itu, langkah-langkah keselamatan juga telah diambil oleh pihaknya bagi menjamin keselamatan para pengundi.Mazli turut menasihati orang ramai agar tidak terpedaya dengan sebarang berita palsu yang boleh menggugat ketenteraman awam dan keselamatan negara.Katanya, pihak polis Terengganu akan mengambil tindakan tegas kepada mana-mana pihak yang cuba menimbulkan sebarang provokasi pada hari pengundian nanti.Seramai 4,400 pegawai anggota polis ditugaskan bagi menghadapi Pilihan raya Umum Dewan Undangan Negeri ke-15 (PRU DUN Ke-15) kali ini.


Cuaca cerah di hampir semua negeri terlibat PRU DUN ke-15

KUALA LUMPUR, 12 Ogos - Cuaca di kebanyakan kawasan di enam negeri terlibat Pilihan Raya Umum Dewan Undangan Negeri ke-15 (PRU DUN ke-15) hari ini dilaporkan cerah dan baik ketika pembukaan pusat pengundian pada 8 pagi ini.Turut diadakan hari ini adalah pengundian bagi Pilihan Raya Kecil (PRK) Parlimen Kuala Terengganu.Cuaca baik mendorong para pengundi di beberapa negeri memilih untuk keluar awal iaitu sebelum pusat pengundian dibuka. Lebih 9.67 juta pemilih berdaftar di enam negeri akan keluar mengundi pada PRU DUN kali ini bagi memilih wakil rakyat kawasan masing-masing untuk tempoh lima tahun akan datang.

Sementara itu, Jabatan Meteorologi (MetMalaysia) mengeluarkan amaran ribut petir, hujan lebat dan angin kencang sehingga 10 pagi ini di beberapa kawasan di empat negeri termasuk dua negeri terlibat PRU DUN iaitu Negeri Sembilan dan Selangor.Menurut kenyataan MetMalaysia yang dikongsi di laman Facebook pagi ini, kawasan PRN yang terlibat ialah Seremban dan Port Dickson di Negeri Sembilan manakala di Selangor ialah Kuala Langat dan Sepang. "Dua lagi kawasan turut dijangka mengalami ribut petir, hujan lebat dan angin kencang ialah Jasin di Melaka selain Tangkak dan Muar di Johor," menurut kenyataan itu. Tambah MetMalaysia, amaran dikeluarkan apabila terdapat tanda-tanda menunjukkan ribut petir dengan intensiti hujan melebihi 20mm/jam yang hampir atau dijangka berlaku melebihi sejam. “Amaran ribut petir adalah amaran jangka pendek yang sah dalam tempoh tidak melebihi enam jam untuk satu-satu keluaran,” kata MetMalaysia.


PAS lari dari landasan asal perjuangan dan tiada prinsip

PENDANG, 11 Ogos - PAS semakin lari daripada prinsip dan perjuangan asalnya ketika ini.Menurut Bekas Yang Dipertua PAS Pendang, Tuan Guru Abdul Rahim Abdul Rahman, parti berkenaan telah memperalatkan Islam dan mengelirukan masyarakat terutama pengikut mereka sendiri."PAS sudah lari dari landasan asal perjuangan. Bagi saya, PAS mengelirukan masyarakat terutama pengikutnya sendiri.Abdul Rahim turut berpandangan, parti itu tidak akan melaksanakan dasar Islam yang diperjuangkan selama ini, sekiranya memenangi pilihan raya nanti."Kalau PAS memenangi banyak kerusi pun, hanya Muhyiddin Yassin jadi Perdana Menteri nanti. Apakah beliau (Muhyiddin Yassin) akan melaksanakan Islam seperti kehendak PAS? Tentu tidak", katanya ketika ditemui pemberita RTM.Selain itu, Abdul Rahim turut kesal dengan tindakan pemimpin-pemimpin PAS yang menunggang agama demi kepentingan politik sesetengah pemimpin."Saya kesal dengan sikap mempermainkan agama oleh PAS."Di bawah, mereka gunakan Islam kepada para penyokong di kampung, namun setelah menang, dasar Islam itu dilemparkan ke tong sampah. Itu satu perkara yang tidak baik", katanya.Sementara itu, menyentuh isu 3R yang masih dimainkan oleh segelintir pemimpin, Abdul Rahim berkata pemimpin-pemimpin politik perlu kembali mengikut landasan Islam dan Al-Quran yang menekankan kewajipan mentaati pemerintah (Yang Dipertuan Agong)."Masa mereka (PN) memerintah, mereka selalu bawa keluar ayat Al-Quran, patuh kepada Allah, Rasul dan Raja. Kini mereka tolak arahan dan tidak patuh kepada Yang Di pertuan Agong pula."Ini pendirian yang tidak jelas. Saya berasakan tindakan ini perlu dihentikan dan mereka perlu insafi perbuatan tersebut", kata Abdul Rahim.Abdul Rahim yang juga merupakan  Pengerusi Pertubuhan Mujamma Ibnu Sunni Lit Talaqqi (Mustaq), Bukit Jagung Padang Pusing Pendang menasihatkan semua pemimpin harus menghormati syariat mengikut pemerintahan agar menepati dasar dan peraturan bernegara."Kita kena patuh kecuali perkara yang bercanggah dengan syarak seperti menderhaka kepada (Allah)."Kalau tidak bercanggah, kita kena patuh dan ikut pematuhan yang ada pada masa ini", kata Abdul Rahim.Ditanya mengenai hubungan Perdana Menteri Datuk Seri Anwar Ibrahim bersama mantan Presiden PAS Allahyarham Datuk Seri Fadzil Noor, dia memberitahu hubungan mereka sangat akrab meskipun berbeza berbeza ideologi politik masing-masing.Tambah Abdul Rahim, hubungan baik itu juga terjalin bersama mantan Menteri Besar Kedah, Allahyarham Tan Sri Azizan Razak dan menyifatkan hubungan tersebut adalah luar biasa.

(Bekas Yang DiPertua PAS Pendang, Tuan Guru Abdul Rahim)


Esok, 12 Ogos hari penentu kepimpinan enam negeri

KUALA LUMPUR, 11 Ogos- Tepat pukul 12 tengah malam ini, berakhirnya tempoh berkempen bagi PRU DUN Ke-15.Esok, seramai 9.77 juta pemilih berdaftar di Selangor, Negeri Sembilan, Pulau Pinang, Kedah, Kelantan dan Terengganu bakal memilih wakil untuk menerajui kepimpinan negeri masing-masing. 570 calon disahkan bertanding merebut 245 kerusi di enam negeri pada PRU DUN Ke-15. Pilihan raya ini juga menyaksikan buat pertama kali gabungan PH-BN bekerjasama secara rasmi menghadapi PRU setelah membentuk kerajaan perpaduan pasca PRU ke 15. Ramai melihat PRU ini sebagai medan menguji sentimen sebenar di lapangan khususnya terhadap kepimpinan dan dasar dibawakan Perdana Menteri, Datuk Seri Anwar Ibrahim.Namun, lebih penting ialah peranan PRU sebagai wadah utama dalam menyuburkan amalan demokrasi dalam kalangan rakyat seperti termaktub dalam perlembagaan. Penganalisis pilihan raya, Dr. G.Manimaran berkata, semua parti kini sedang berada dalam tempoh kritikal untuk menghadapi hari mengundi iaitu esok."Pilihan raya enam negeri ini sangat mencabar dan penting. Bukan untuk ubah kerajaan pusat tetapi membawa anjakan baharu di dalam amalan politik dan demokrasi di Malaysia, "katanya.Bagi perantau, inilah masanya untuk menentukan kepimpinan meski tidak menetap di negeri berkenaan."Kami mahu memastikan pemimpin yang dipilih kelak adalah seorang yang bertanggungjawab dan boleh jalankan tugas kerana kami mahu lihat tempat kami membangun," kata Nerissa Aurora."Kita mesti jalankan tangungjawab mengundi, tidak kisah pergi mengundi pagi atau petang, jauh atau dekat,"kata Izat Jaris."Bagi saya sendiri, saya akan balik Kelantan untuk mengundi, saya rasa semua kena balik mengundi tidak kira menetap jauh atau dekat,"menurut Efa Aziz.Menerusi PRU DUN ke-15, 180 kerusi melibatkan pertemuan satu lawan satu, tiga penjuru sebanyak 51 kerusi, empat penjuru sebanyak 13 kerusi manakala kerusi N34 Lunas menyaksikan pertembungan lima penjuru. Beberapa faktor dijangka mempengaruhi pola pengundian antaranya pelaksanaan pendaftaran automatik pemilih, hari mengundi Sabtu, cuaca, dan tentu sekali tawaran setiap calon menerusi manifesto masing-masing. SPR telah mengeluarkan cadangan waktu mengundi bertujuan mengelak kesesakan, yang boleh disemak dilaman rasmi SPR namun anda boleh pergi ke pusat mengundi bila-bila masa antara pukul 8.00 pagi dan 6.00 petang. Laporan disediakan Jelberter Robert.


9,796,616 pemilih dijangka keluar mengundi esok - SPR

KUALA LUMPUR, 11 Ogos- Seramai 9,796,616 pemilih dijangka bakal keluar mengundi dalam Pilihan Raya Umum Dewan Undangan Negeri ke-15 (PRU DUN ke-15) dan Pilihan Raya Kecil (PRK) Parlimen P.036 Kuala Terengganu, esok.Menurut kenyataan yang dikeluarkan Suruhanjaya Pilihan Raya Malaysia (SPR), sebanyak 3,190 pusat mengundi dan 17,048 saluran akan dibuka untuk tujuan pengundian bagi PRU DUN ke-15 manakala PRK Kuala Terengganu pula sebanyak 41 buah pusat mengundi yang mengandungi 217 saluran dibuka.SPR turut meletakkan seramai 155,755 petugas bagi memastikan kelancaran kedua-dua proses pilihan raya, masing-masing 153,760 dan 1,995 petugas bagi PRU DUN ke-15 dan PRK Kuala Terengganu.Pusat mengundi akan mula dibuka bermula pukul 8.00 pagi hingga 6.00 petang dan tertakluk waktu pusat mengundi yang diwartakan.Oleh itu, pengundi digalakkan untuk keluar mengundi mengikut masa yang dicadangkan menerusi aplikasi MySPR Semak dan tidak keluar mengundi pada saat-saat akhir.

(Setiausaha SPR, Datuk Indera Ikmalrudin Ishak/BERNAMA)

Pengundi juga diingatkan untuk membawa kad pengenalan serta catatan maklumat pengundian sekali gus memudahkan proses semakan pegawai SPR.Pengundi dilarang untuk menggunakan telefon bimbit di saluran selain memakai baju yang bersimbol parti atau membawa bahan kempen ketika berada di pusat mengundi.Bagi pengundi yang positif COVID-19, mereka perlu berhubung dengan Pegawai Kesihatan Daerah (PKD) untuk melaksanakan tanggungjawab itu.SPR berharap semua pihak mematuhi undang-undang, peraturan dan etika pilihan raya bagi memastikan kelancaran proses pilihan raya serta tidak menggugat ketenteraman awam.Dalam pada itu, SPR mengingatkan para majikan supaya membenarkan pekerja mereka yang berdaftar sebagai pemilih untuk keluar mengundi pada PRU DUN Ke-15 dan PRK Parlimen P.036 Kuala Terengganu pada 12 Ogos 2023 sebagaimana diperuntukkan di bawah Akta Kesalahan Pilihan Raya 1954.


Operasi bawa peti undi ke pos orang asli berjalan lancar - SPR

GUA MUSANG, 11 Ogos- Sebanyak 10 peti undi dihantar melalui udara ke enam pos pedalaman orang asli di daerah Gua Musang menjelang Pilihan Raya Umum Dewan Undangan Negeri ke-15 (PRU DUN ke-15).Sumber Suruhanjaya Pilihan Raya (SPR) berkata tiga buah helikopter jenis Bell 407 dan dua buah jenis AS350 digunakan bagi menghantar ke dua Dewan Undangan Negeri (DUN) iaitu Galas dan NenggiriManakala 31 kenderaan pacuan empat roda juga turut digunakan bagi menghantar kira-kira 59 petugas melalui jalan darat sebagai persediaan esok."Sebanyak satu peti undi dihantar masing-masing di Pos Gob dan Pos Belatim manakala dua peti undi dihantar masing-masing di Pos Simpor, Pos Balar, Pos Bihai dan Pos Hau menggunakan perkhidmatan udara."Penerbangan pertama bermula pada pukul 10.00 pagi tadi dan sebanyak sembilan penerbangan dilakukan bagi penghantaran peti undi tersebut ke pos orang asli berkenaan."Operasi tersebut berjalan lancar dan semua petugas pilihan raya di kawasan berkenaan telah diberi taklimat awal," katanya kepada pemberita di sini.

(Penerbangan pertama bermula pada pukul 10.00 pagi tadi dan sebanyak sembilan penerbangan dilakukan bagi penghantaran peti undi tersebut ke pos orang asli berkenaan)


Generasi belia penentu aliran kerajaan negeri

KUALA LUMPUR, 10 Ogos- Golongan belia merupakan ‘generasi penentu’ yang berperanan besar memastikan kejayaan membentuk kerajaan negeri yang sealiran dengan Kerajaan Perpaduan, dalam Pilihan Raya Umum Dewan Undangan Negeri (PRU DUN) ke-15 ini.Timbalan Perdana Menteri, Datuk Seri Dr Ahmad Zahid Hamidi berkata berkata sokongan golongan belia termasuk generasi kedua FELCRA terhadap Kerajaan Perpaduan, akan membantu kerajaan Persekutuan merealisasikan aspirasi memajukan setiap negeri."Peranan generasi kedua FELCRA mesti komited untuk sama-sama mendukung aspirasi dan cita-cita memajukan seluruh negeri tanpa ada yang terpinggir."Apabila landskap politik sudah berubah, apabila ekonomi MADANI telah dibentangkan untuk kita semua hanya lebih sedikit lapan bulan. Sebuah perancangan ekonomi yang begitu komprehensif dibentangkan kepada kita semua," kata Ahmad Zahid yang juga Pengerusi Barisan Nasional ketika berucap di Majlis Apresiasi Generasi Kedua FELCRA Berhad, di sini. Beliau turut menyatakan keyakinannya bahawa, dengan dukungan dan semangat gelombang sokongan terhadap Kerajaan Perpaduan di enam negeri yang menghadapi PRU DUN ketika ini, akan memperlihatkan sebuah perubahan yang lebih baik.

(Datuk Seri Dr Ahmad Zahid berucap pada Majlis Apresiasi Generasi Kedua FELCRA Berhad di Dewan Perdana Felda)


Calon PH Bagan Dalam komited selesaikan masalah banjir

BAGAN LALANG, 11 Ogos- Isu banjir sekitar Bagan Dalam akan diatasi segera kerana ia memberikan kesan buruk kepada masyarakat kawasan terlibat.Calon Pakatan Harapan (PH) DUN N09 Bagan Dalam, Kumaran Krishnan berkata beliau komited menyelesaikan masalah yang membelenggu rakyat itu. Isu berkenaan bukan baharu dan ia memerlukan perincian yang komprehensif dalam penyelesaiannya."Jika saya diberikan mandat pada Pilihan Raya Umum Dewan Undangan Negeri ke-15 (PRU DUN ke-15), saya akan memfokuskan keseluruhan tenaga saya dalam isu yang serius ini khususnya di kawasan-kawasan perumahan dan kampung," katanya kepada pemberita di sini.Kumaran Krishnan akan bertembung calon Perikatan Nasional (PN), Bebas dan Penang Front Party (PFP) dalam pilihan raya negeri kali ini.DUN Bagan Dalam mempunyai seramai 21,221 pengundi.Selain kawasan kampung, antara kawasan lain yang selalu terkesan dengan banjir ialah kawasan setinggan.


Kekal Port Dickson, pusat pelancongan paling utama - Calon BN DUN Bagan Pinang

NEGERI SEMBILAN, 10 Ogos - Mengekalkan Port Dickson sebagai pusat pelancongan paling utama di Malaysia.Itu perkara utama yang akan dilakukan Calon Barisan Nasional (BN) DUN N31 Bagan Pinang, Mohd Najib Mohd Isa Abd Samad seandainya diangkat menjadi wakil rakyat di kawasan itu."Masyarakat Bagan Pinang semestinya mahukan pembangunan dan mahukan Bagan Pinang sebagai destinasi pelancongan yang menjadi pilihan utama di negara ini, mereka mahu kita jaga kebajikan mereka agar dapat dinaikkan tahapnya pada masa akan datang," kata Mohd Najib kepada pemberita ketika sesi beramah mesra bersama-sama penduduk di Desa Rusa, di sini.

(Calon Barisan Nasional (BN) DUN N31 Bagan Pinang, Mohd Najib Mohd Isa Abd Samad)

Sementara itu, Presiden parti Kongres India Muslim Malaysia (KIMMA), Datuk Seri Syed Ibrahim Kader berkata pada saat akhir berkempen, setiap calon perlu mengerahkan segala bentuk tenaga untuk mendekati rakyat."Ini adalah masa kita sebagai pengundi perlu fahamkan tanggungjawab mereka itu, kerana mereka bagikan kuasa kepada mereka untuk mereka memilih siapa pemimpin di kawasan mereka yang boleh beri perkhidmatan yang cemerlang kepada pengundi," kata Syed Ibrahim.


Zahid yakin BN Selangor menang kesemua kerusi ditandingi

TELOK PANGLIMA GARANG, 10 Ogos- Barisan Nasional yakin akan menang kesemua 12 kerusi yang dipertandingkan dalam Pilihan Raya Umum DUN Selangor, kata pengerusinya Datuk Seri Dr Ahmad Zahid Hamidi.Timbalan Perdana Menteri berkata, ini berdasarkan sokongan yang meningkat bagi parti-parti bawah Kerajaan Perpaduan."Itu adalah analisis daripada dapatan kajian, tetapi pada hemat kami calon-calon kita mempunyai potensi yang baik untuk meraih kemenangan di Selangor."Dari segi sokongan bukan Melayu saya nampak sangat-sangat kental sokongannya dan daripada kalangan pengundi Melayu mungkin berpecah. Namun jika itu situasi kombinasi antara pengundi Melayu dengan bukan Melayu memihak kepada calon kerajaan MADANI," kata Zahid ketika mengulas dakwaan, BN mampu memenangi lima kerusi DUN dalam Pilihan Raya Umum DUN Selangor pada Sabtu ini.Terdahulu beliau menghadiri program bersama rakyat di DUN Sijangkang, Selangor.Calon Barisan Nasional, Mohd Al Hafizi menentang calon Perikatan Nasional Dr Ahmad Yunus yang juga penyandang kerusi DUN Sijangkang selama tiga penggal.

(Datuk Seri Dr Ahmad Zahid (tangah)bercakap semasa lawatan turun padang di N.51 Sijangkang/BERNAMA)


(Datuk Kamarul Zaman berkata pelbagai strategi telah dirancang bagi memastikan semua perkara yang tidak diingini dapat dielakkan dan PRK berjalan dengan lancar)

JOHOR BAHRU, 10 Ogos- Polis Kontinjen Johor bersiap sedia menghadapi Pilihan Raya Kecil (PRK) Parlimen Pulai dan Dewan Undangan Negeri (DUN) Simpang Jeram bermula pada hari penamaan calon, 26 Ogos hingga tarikh mengundi 9 September depan.Ketua Polis Johor, Datuk Kamarul Zaman Mamat berkata pelbagai strategi telah dirancang bagi memastikan semua perkara yang tidak diingini dapat dielakkan dan PRK berjalan dengan lancar.Antaranya kerjasama dengan unit udara bagi melarang penggunaan dron dan pembentukan pasukan khas.Pasukan khas itu berperanan memastikan tiada elemen gangsterisme dan perjudian yang boleh mempengaruhi keputusan pilihan raya selain menyampaikan maklumat tepat  kepada media."Kita pun dah ada pengalaman iaitu pengalaman pilihan raya negeri, pengalaman pilihan raya umum baru-baru ini. Pilihan raya negeri yang sekarang ini kita hantar hampir 1,500 orang ke kontinjen sana. Di samping menjalankan tugas dia bawa pengalaman dia di sana untuk bawa balik dan dipraktikkan di Kontinjen Johor," kata Kamarul Zaman Pihaknya juga akan menyediakan kaunter bagi calon-calon memohon permit ceramah dan sebagainya.Beliau menasihati semua parti yang bertanding agar tidak menyentuh isu sensitif terutama yang berkait dengan agama, raja dan kaum (3R) supaya keharmonian masyarakat terjaga.Terdahulu, seramai 1,583 pegawai dan anggota Polis Kontinjen Johor digerakkan bagi membantu kelancaran proses Pilihan Raya Umum DUN Selangor pada Sabtu ini.

(Polis Johor bersiap sedia hadapi dua PRK)


PDRM siap siaga awasi keselamatan pada hari mengundi - KPN

KUALA LUMPUR, 10 Ogos - Seramai 36,000 pegawai dan anggota Polis Diraja Malaysia (PDRM) telah bersiap siaga untuk mengawasi perjalanan proses pengundian Pilihan Raya Umum Dewan Undangan Negeri ke-15 (PRU DUN ke-15) dan Pilihan Raya Kecil (PRK) Parlimen Kuala Terengganu, Sabtu ini.Ketua Polis Negara, Tan Sri Razarudin Husain berkata tumpuan kawalan keselamatan ialah selepas keputusan diumumkan dan penugasan anggota adalah di lokasi strategik yang berkemungkinan menjadi tumpuan pihak tertentu.Beliau berkata, antara lokasi tersebut adalah di Istana Negeri dan pejabat pentadbiran kerajaan negeri.

"Keselamatan di sesebuah istana itu adalah amat penting dan kita tidak mahu maksudnya Sultan ini diganggu tengah-tengah malam untuk angkat sumpah, kita akan menentukan bahawa keselamatan Istana itu sangat penting," katanya pada sidang media khas di Bukit Aman, di sini.Tambah Razarudin, pelaksanaan penugasan pada PRN di enam negeri ini sudah bermula sejak sebelum penamaan calon, hari penamaan calon dan sepanjang tempoh berkempen yang dijadualkan berakhir tengah malam esok."Apabila dibubarkan sahaja Dewan Undangan Negeri (DUN) membabitkan enam negeri, kita (polis) sudah memulakan tugas menjaga keselamatan dan ketenteraman awam," katanya.


Kekuatan BN di DUN Chennah beri kelebihan buat PH

JELEBU, 10 Ogos -Sokongan dan kerjasama jentera Barisan Nasional (BN) Negeri Sembilan, mampu memberikan kelebihan kepada Pakatan Harapan (PH), untuk berkempen di DUN N.01 Chennah.Calon PH, Anthony Loke berkata, Pusat Daerah Mengundi (PDM) Chennah merupakan kubu kuat BN, sejak sekian lama, berdasarkan rekod pada pilihan raya umum lalu.Loke yakin kerjasama BN dan PH dapat memastikan kemenangan calon Kerajaan Perpaduan, berdasarkan trend pengundian di Negeri Sembilan pada pilihan raya lalu yang berpihak kepada PH dan BN.Selain itu, dia memberi jaminan, tidak akan wujud konflik diantara PH dan BN di Negeri Sembilan, kerana kedua-dua parti itu telah bersetuju untuk bergerak bawah Kerajaan Perpaduan, sekiranya menang."Apabila kita ada kerajaan negeri yang stabil, kukuh, ia akan membawa kepada kebaikan, dan pembangunan."Saya yakin di Negeri Sembilan ini tidak timbul masalah kerana kita telah ada persefahaman bersama BN", katanya semasa program Santai Minum Pagi Bersama Masyarakat di PDM Kampung Chennah, ditemani Datuk Seri Jalaludin Alias.Sementara itu, ahli Parlimen Jelebu, Datuk Seri Jalaludin Alias yang juga calon BN-PH di N.03 Pertang berkata sambutan dan sokongan rakyat terutama masyarakat Melayu terhadap kerjasama di antara BN-PH semakin diterima ramai."Apabila saya turun di setiap DUN dan kawasan, sokongan dan pemahaman masyarakat Melayu terhadap kerjasama BN dan PH semakin hari semakin baik", katanya ketika ditemui RTM.


PRU DUN: PLUS jangka peningkatan sehingga 1.9 juta kenderaan

KUALA LUMPUR, 10 Ogos - PLUS Malaysia Berhad (PLUS) menjangkakan peningkatan aliran trafik akan mencecah sehingga 1.9 juta kenderaan menggunakan Lebuhraya Utara-Selatan bermula esok sempena Pilihan Raya Umum Dewan Undangan Negeri (PRU DUN ke-15), Sabtu ini.Pengurus Besar Kanan Operasi PLUS, Mohd Yusuf Abdul Aziz berkata berikutan itu, PLUS akan menghentikan sementara kerja-kerja penyelenggaraan, naik taraf, atau pembinaan yang memerlukan penutupan lorong lebuh raya bermula esok sehingga 13 Ogos ini."Kerja-kerja kecemasan seperti pengalihan kenderaan yang terlibat dalam kemalangan, pembersihan lokasi kemalangan dan kerja pembaikan yang kritikal masih diteruskan," katanya menerusi kenyataan.

Tambah Mohd Yusof, bagi membantu orang ramai menikmati perjalanan lebih selesa ketika pulang ke kampung atau menuju lokasi pengundian, pihaknya turut bersiap sedia memastikan fasiliti PLUS berada pada tahap terbaik untuk menerima pertambahan kenderaan di lebuh raya."PLUS memastikan semua kemudahan awam seperti tandas, surau serta stesen minyak di kawasan R&R serta hentian sebelah beroperasi 24 jam sehari untuk menampung kehadiran pengunjung," katanya.Mohd Yusof berkata, pengguna boleh merancang perjalanan dan mendapatkan maklumat trafik terkini di lebuh raya dengan memuat turun Aplikasi PLUS."Pengguna lebuh raya disaran menggunakan Aplikasi Waze atau Google Maps untuk merancang perjalanan mereka," katanya.Orang ramai juga katanya boleh mengikuti laporan trafik menerusi Twitter@PLUSTrafik, Chatbot PUTRI, papan tanda elektronik (VMS) di lokasi-lokasi terpilih, talian PLUSLine di 1800-88-0000 serta melalui stesen radio tempatan.


Kembalikan mandat, Kerajaan Perpaduan fokus pulih ekonomi Terengganu

BESUT, 10 Ogos -Rakyat Terengganu diseru mengembalikan semula mandat pentadbiran kepada gabungan BN-PH bagi merancakkan semula pembangunan negeri yang tergendala sebelum ini.Timbalan Perdana Menteri, Datuk Seri Dr Ahmad Zahid Hamidi berkata, pemulihan ekonomi mampu dilaksanakan sekiranya kerajaan negeri yang bakal dibentuk sealiran dengan Kerajaan Perpaduan."Kita perlu 17 kerusi. Dulu kita ada 10 daripada 32."Kali ni ada muka baharu dan muka lama untuk kita hidangkan kepada pengundi bahawa harapan semakin cerah, kalau cukup lebih 17, sudah cukup untuk kita membentuk kerajaan perpaduan", katanya ketika berucap pada Program Kesejahteraan Komuniti Felda Madani dan Program Desa Cerdas anjuran Kemas Negeri Terengganu di Felda Tenang di sini.Pada program tersebut, Ahmad Zahid turut menyerahkan 'Mock Card' pusat hemodalisis Felda Belara sempena program tersebut.Dalam pada itu, Ahmad Zahid menegaskan kerajaan perpaduan sedia maklum bahawa Terengganu berpotensi tinggi menerima limpahan besar daripada industri penyahkarbonan yang sedang dirintis di peringkat pusat ketika ini.Menurutnya, telaga-telaga minyak yang kosong ekoran kehabisan sumber petroleum di perairan negeri boleh dijadikan sebagai pusat penyimpanan bahan mentah industri teknologi hijau berkenaan.

(Timbalan Perdana Menteri, Datuk Seri Dr Ahmad Zahid Hamidi)


Noor Hasita berazam selesaikan isu berbangkit penduduk Anak Bukit

ANAK BUKIT, 10 Ogos- Calon Barisan Nasional (BN) Dewan Negeri Anak Bukit, Datin Noor Hasita Mat Isa berazam untuk memberi perkhidmatan terbaik kepada pengundi-pengundi di kerusi berkenaan sekiranya dipilih sebagai wakil rakyat. Pengalaman memegang jawatan sebagai Ketua Wanita UMNO Kuala Kedah selama lima penggal akan digunakan dalam menyelesaikan isu berbangkit seluruh penduduk Anak Bukit. "Kebanyakan masyarakat membangkitkan berkenaan dengan bantuan, soal kebajikan, masalah persekitaran contohnya masalah air yang perlu dipertingkatkan. Selain itu, mereka juga bangkitkan soal baik pulih jalan kampung.Jadi, itulah permasalahan utama yang menerusi dapatan kita sepanjang kempen ini. Isu ini perlu segera ditangani demi kesejahteraan penduduk," kata Hasita kepada pemberita selepas turun padang bertemu penduduk di sekitar Kuala Sungai, Gunung Keriang, di sini.

(Calon Barisan Nasional (BN) Dewan Negeri Anak Bukit, Datin Noor Hasita Mat Isamemanfaatkan baki kempen mendengar keluhan dan harapan penduduk Anak Bukit)

Tambahnya, Dewan Negeri Anak Bukit mempunyai potensi yang luas untuk dibangunkan pada masa akan datang. Ia termasuk berkaitan pelancongan dan menjadikan Anak Bukit sebagai hab pengeluaran benih padi. Datin Noor Hasita akan berdepan tentangan satu lawan satu di Dewan Negeri Anak Bukit, bertemu calon Perikatan Nasional (PN), Rashidi Razak.


Ku Li yakin Nenggiri kekal milik BN

GUA MUSANG, 10 Ogos -Kekalkan prestasi Barisan Nasional (BN) di Gua Musang.Itu nasihat veteran UMNO, Tengku Razaleigh Hamzah.Menurutnya, gabungan BN-PH telah meletakkan individu yang berpengalaman serta bekerja keras sebagai calon wakil rakyat di kawasan berkenaan."Saya cukup yakin kerana ini bukan kali pertama mereka (calon) menawarkan khidmat mereka sebagai wakil rakyat."Mereka (calon) telah melalui proses dan terbukti lulus dengan ujian yang dibuat rakyat. Sokongan tersebut boleh dibuktikan dengan kemenangan pada pilihan raya kali ini", katanya selepas hadir membantu kempen Calon BN DUN N.43 Nenggiri, Abdul Aziz Yusof di Dewan Meranto, di sini.Dewan Undangan Negeri (DUN) N.43 Nenggiri menyaksikan pertandingan satu lawan satu di antara penyandang dan juga calon BN, Abdul Aziz Yusof dan calon Perikatan Nasional (PN), Datuk Mohd Azizi Abu Naim.Pada Pilihan Raya Umum Dewan Negeri ke-14 (PRU DUN) lepas, Abdul Aziz Yusof memenangi DUN berkenaan setelah menewaskan calon PH dan PAS.

(veteran UMNO, Tengku Razaleigh Hamzah/FOTO RTM)


Rakyat Negeri Sembilan perlu perkuat Kerajaan Negeri

PORT DICKSON, 9 Ogos - Rakyat Negeri Sembilan diseru memperkuatkan Kerajaan Negeri agar dapat bekerjasama dengan Kerajaan Persekutuan.Menteri Besar Pahang, Datuk Seri Wan Rosdy Wan Ismail berkata, ia bagi memudahkan penyelesaian permasalahan rakyat di negeri itu."Sebab itu kita tengok tempoh sembilan bulan ini kita dapati keadaannya harmoni dan Yang Amat Berhormat Perdana Menteri kita juga telah buat yang terbaik untuk negara kita apatah lagi apabila dia mengambil alih kerajaan yang dalam tidak begitu stabil dari segi ringgit dan sebagainya," kata Wan Rosdy, di sini.

(Menteri Besar Pahang, Datuk Seri Wan Rosdy Wan Ismail  ditemui pemberitaketika aktiviti walkabout bersama-sama calon Barisan Nasional (BN) N31 Bagan Pinang,Mohd Najib Mohd Isa di kawasan perumahan Taman Bayu, di sini)

Tambahnya, negara bawah pimpinan Perdana Menteri, Datuk Seri Anwar Ibrahim sudahpun menunjukkan barisan kepimpinan yang bersih, tiada penyelewengan dan salah guna kuasa.Mohd Najib Mohd Isa yang merupakan mantan anak Menteri Besar Negeri Sembilan, Tan Sri Isa Samad mendapat tentangan dari calon Perikatan Nasional (PN), Abdul Fatah Zakaria.


Sukaneka Rakyat Kampung Lubuk Merbau meriah

PADANG TERAP, 9 Ogos- Disebalik kesibukan berkempen sempena Pilihan Raya Umum, PRU Dewan Negeri Kedah ke 15, kira-kira 100 penduduk Kampung Lubuk Merbau, Pedu di Padang Terap, mengambil inisiatif mengadakan Program Sukaneka Rakyat.Selain mengembalikan nostalgia permainan kanak-kanak di kampung pada zaman dahulu kala, ia juga bagi menghilangkan sejenak rasa penat selepas hampir dua minggu berkempen.Penganjur program, Dr Kamarul Azman Khamis berkata, program berkenaan disertai pelbagai lapisan masyarakat daripada kanak-kanak sehinggalah warga emas.Antara aktiviti yang diadakan lari ikat kaki berpasangan, lari dalam kain pelikat berpasangan, tarik pelepah “nyoq”, kupas buah “nyoq” dengan parang, tiup belon, tiup tepung, teka biji kacang dan memancing dalam botol."Kita melihat anak muda hari ini lebih kepada gajet, teknologi, kita perkenalkan pula program atau sukaneka melibatkan aktiviti tradisional."Kita juga ingin mengembalikan nostalgia bersama masyarakat", katanya di sini.Kamarul turut berkata kempen pilihan raya umum, PRU Dewan Negeri Kedah ke 15 yang sedang berlangsung ketika ini tidak menghalang mereka untuk bersama-sama menyemarakkan program tanpa mengira fahaman politik. Malah, ia mengeratkan lagi tali silaturrahim sesama penduduk.

(Penganjur program, Dr Kamarul Azman Khamis/FOTO RTM)


Kekalkan Aminuddin bagi selesaikan masalah rakyat

PORT DICKSON, 9 Ogos- Keputusan mengekalkan Datuk Seri Aminuddin Harun sebagai Menteri Besar Negeri Sembilan jika gabungan Perikatan Harapan dan Barisan Nasional PH-BN menang di Negeri Sembilan dilihat dapat memudahkan proses menyelesaikan permasalahan rakyat sekali gus memperkukuhkan kerajaan negeri.Perdana Menteri, Datuk Seri Anwar Ibrahim berkata mengekalkan Aminuddin mampu melancarkan kerjasama di antara kerajaan pusat dan negeri."Kenapa saya ingin Yew Boon Lye menang? Kerana inginkan kerajaan negeri kuat. "Pertahankan Aminuddin sebagai Menteri Besar dan dengan cara ini, kerajaan negeri dan Persekutuan dapat bekerjasama. Memudahkan masalah rakyat diselesaikan", katanya ketika ditemui pada Jelajah Perpaduan Madani Dewan Undangan Negeri (DUN) Chuah di Dataran Homestay Pachitan, Kampung Pachitan di sini.Terdahulu media melaporkan Perdana Menteri, Datuk Seri Anwar Ibrahim akan mengekalkan Datuk Seri Aminuddin Harun sebagai Menteri Besar Negeri Sembilan kerana berpuas hati dengan prestasi beliau mentadbir negeri itu selama lima tahun. Datuk Seri Aminuddin Harun juga terdahulu menyatakan keputusan itu telah dipersetujui oleh kedua dua presiden parti gabungan iaitu Pakatan Harapan (PH) dan Barisan Nasional (BN).


Calon PH, BN adalah calon saya - Anwar

KUALA BERANG, 10 Ogos - Permuafakatan yang jitu antara Pakatan Harapan (PH) dan Barisan Nasional (BN) membolehkan gabungan itu mengekalkan kepimpinan di peringkat pusat, kata Perdana Menteri Datuk Seri Anwar Ibrahim.Anwar berkata perkara itu dibuktikan apabila beliau selaku Pengerusi PH dan Timbalan Perdana Menteri, Datuk Seri Dr Ahmad Zahid Hamidi yang juga Pengerusi BN sama sekali tidak bersikap selektif untuk hanya turun berkempen memenangkan calon masing-masing dalam Pilihan Raya Umum, Dewan Undangan Negeri (PRU DUN) di enam negeri.

"Calon PH adalah calon saya. Calon BN adalah calon saya. Saya bersikap begitu. Sebab itu di mana calon PH dan BN bertanding, saya akan turun kempen. Ahmad Zahid pun sama."Kami tidak memilih. Kerana kita nak muafakat (antara PH dan BN) betul-betul kuat sebab dengan bersatunya PH dan BN, kita boleh sapu bersih Malaysia ini," katanya sewaktu berucap dalam siri ceramah di program Jelajah Perpaduan MADANI di Bilik Gerakan Utama Dewan Undangan Negeri (DUN) Telemong, di sini pada Rabu. Pada masa sama, Anwar sekali lagi sekeras-kerasnya menyangkal sentimen dimainkan pembangkang bahawa Kerajaan Perpaduan pimpinan beliau hari ini adalah kerajaan anti-Islam. "Dia kata kita DAP. Saya ikut apa? Dia (DAP) ada 40 ahli Parlimen. Cina (pengundi Cina) sokong dia.Kita kerjasama lah dengan dia. Bukan kita ikut dia."Saya bos (Perdana Menteri). Ahmad Zahid pula Timbalan Perdana Menteri. Tidak mungkin UMNO nak khianat. Bagaimana sekali pun orang kritik, UMNO masih pertahankan prinsip Melayu dan Islam," katanya. -BERNAMA


Pengundian awal lancar

(Petugas SPR membawa keluar peti undi selepas selesai proses pengundian awal di Selangor di IPK Selangor/BERNAMA)

KUALA LUMPUR, 8 Ogos- Ke semua 260 pusat pengundian awal dengan 377 saluran, ditutup 5.00 petang tadi.Turut ditutup tiga pusat mengundi awal di Ibu Pejabat Polis Kontinjen Terengganu bagi Pilihan Raya Kecil Parlimen Kuala Terengganu yang berlangsung serentak. Seramai 72,554 orang, terdiri daripada anggota tentera dan pasangan, anggota polis serta Pasukan Gerakan Am (PGA) dan pasangan yang telah melaksanakan tanggungjawab mereka sebagai pengundi awal dalam Pilihan Raya Umum Dewan Undangan Negeri ke-15 (PRU DUN ke-15) di enam negeri.Manakala bagi PRK Parlimen Kuala Terengganu, 1,286 orang pengundi atau 95.47% terdiri daripada tentera dan pasangan serta polis telah mengundi awal. Di Kedah, anggota polis serta isteri menunaikan tanggungjawab masing-masing, melibatkan 38 saluran dan 21 pusat pengundian. Proses pengundian awal turut melibatkan anggota tentera dan pasangan.Peratusan keluar mengundi di negeri Kedah adalah sebanyak 96.02 %.Di Negeri Sembilan, anggota polis dan tentera menunaikan tanggungjawab masing-masing dengan keseluruhan anggota berdaftar seramai 26,000. Peratusan keluar mengundi di Negeri Sembilan adalah sebanyak 94.05%.Pusat Pengundian Awal Ibu Pejabat Polis Daerah Jelebu, mencatatkan 96% kehadiran pengundi bagi DUN dalam Parlimen Jelebu. Seramai 250 daripada 261 pemilih berdaftar mengundi awal di DUN Chennah, Pertang, dan Klawang.Dua pengundi tidak dapat hadir kerana tidak sihat, tujuh bertukar ke tempat lain dan dua lagi sudah meninggal dunia.Pusat pengundian bagi DUN Chennah dan Pertang, ditutup awal, pukul 12.00 tengah hari kerana jumlah pengundi sedikit, manakala DUN Klawang ditutup secara rasmi, pukul 5.00 petang.Di Selangor, 68 pusat pengundian awal dibuka melibatkan 93 lokasi.

Panglima Medan Barat Tentera Darat Leftenan Jeneral Datuk Tengku Muhammad Fauzi Tengku Ibrahim turut hadir di pusat pengundian Kem Sungai Buloh. Peratusan keluar mengundi di negeri Selangor adalah sebanyak 95.87 %.

(Perajurit muda Tentera Darat Malaysia menunaikan tanggungjawab pada proses pengundian awal di PUSASDA sempena PRU DUN ke-15/BERNAMA)

Di Pulau Pinang, anggota polis bersama pasangan serta anggota tentera dan pasangan, turut menunaikan tanggungjawab masing-masing. Peratusan keluar mengundi di negeri itu adalah sebanyak 95.01% Sementara itu, tinjauan RTM di Pusat Undi Awal Dewan Temenggung, Ibu Pejabat Polis daerah Seberang Perai Utara (IPD SPU), petang tadi mendapati pusat undi berkenaan ditutup serta merta selepas pukul 5.00 petang sebaik tamat waktu mengundi.Tinjauan juga mendapati dua peti undi dibawa ke Lokap Balai Polis Kepala Batas untuk disimpan rapi.Bagi daerah SPU, selain balai Kepala Batas di IPDSPU, empat lagi pusat undi awal untuk PDRM turut dibuka hari ini melibatkan Balai Polis Tasek Gelugor, Balai Polis Sungai Dua, Balai Polis Butterworth, Balai Polis Teluk Air Tawar.Sementara itu, Ketua Polis daerah SPU, Mohd Asri Shafie ketika dihubungi berkata, semua peti undi disimpan di lokap di tiga balai polis melibatkan Balai Polis Tasek Gelugor dan Butterworth selain Kepala Batas.Di Terengganu, 6,957 pengundi melibatkan anggota polis, tentera serta pasangan menunaikan tanggungjawab di 29 pusat pengundian membabitkan 35 saluran.

Peratusan keluar mengundi di Terengganu adalah sebanyak 95.91 %. PRK Parlimen Kuala Terengganu, melibatkan 1,286 orang pengundi (95.47%) terdiri daripada tentera dan pasangan serta polis telah mengundi awal. Di Kelantan, Ketua Polis negeri, Datuk Muhamad Zaki Harun bersama anggota, turut menunaikan tanggungjawab.Peratusan keluar mengundi di negeri itu adalah sebanyak 93.90%.


Calon BN DUN Sungai Dua santuni golongan muda

TASEK GELUGOR, 8 Ogos- Calon Barisan Nasional (BN) Dewan Undangan Negeri (DUN) Sungai Dua, Datuk Dr Shaikh Hussein Mydin meneruskan kempen dengan menyantuni golongan muda.Menurutnya, sepanjang berkempen, anak muda sudah mula memahami peranan Kerajaan Perpaduan yang bekerjasama menjaga kebajikan rakyat.Katanya, gabungan BN dan Pakatan Harapan (PH) pastinya akan memberi manfaat kepada golongan itu dalam menyediakan pelbagai kemudahan dan bantuan sekiranya diberi peluang."Penerimaan diterima oleh anak-anak muda di sini sangat baik. Saya berjanji akan bersama dengan mereka untuk memastikan kebajikan anak-anak muda tidak kira dalam apa jua segi akan dijaga oleh parti BN dan PH di negeri ini. Kerajaan Persekutuan akan bersama kerajaan negeri, memudahkan proses semua," katanya ketika kepada pemberita di Kampung Setol, Sungai Dua.

(Katanya, gabungan BN dan Pakatan Harapan (PH) pastinya akan memberi manfaat kepada golongan itu dalam menyediakan pelbagai kemudahan dan bantuan sekiranya diberi peluang)


Isu feri akan diatasi jika BN, PH menang - Ahmad Zahid

LANGKAWI, 8 Ogos- Isu kekurangan perjalanan feri yang menjadi penghubung Pulau Langkawi dan Kedah antara permasalahan yang akan diatasi jika kerajaan gabungan Barisan Nasional (BN) dan Pakatan Harapan (PH) menang pada Pilihan Raya Umum Dewan Undangan Negeri ke-15 (PRU DUN ke-15).Timbalan Perdana Menteri, Datuk Seri Dr. Ahmad Zahid Hamidi berkata isu berkenaan mudah diselesaikan jika pentadbiran negeri seiring dengan pentadbiran persekutuan.Katanya, peruntukan akan mudah disalurkan untuk mengatasi permasalahan tersebut sekali gus dapat memajukan kembali sektor pelancongan Langkawi."Usaha-usaha yang akan dilakukan pihak kerajaan persekutuan adalah menambah peruntukan kerana Langkawi harus dimajukan semula."Lebih mudah kalau kerajaan Kedah diambil oleh kerajaan baharu dibawah kerajaan Madani. Tentunya masalah feri dapat diselesaikan," katanya dalam sidang media di sini.Tambahnya, Langkawi memerlukan penganjuran program bersifat nasional atau peringkat antarabangsa setiap bulan.Ia bagi memastikan ekonomi penduduk Langkawi yang bergantung kepada sektor pelancongan terus berkembang maju.Jelasnya, Langkawi tidak boleh hanya bergantung kepada program yang bukan setiap masa diadakan seperti Pameran Maritim dan Aeroangkasa (LIMA) yang diadakan setiap dua tahun sekali."Kita mahu di Langkawi ini mesti ada pelancongan domestik dan saya telah memberitahu pihak terlibat mengenai perkara itu. Saya akan bantu buat program peringkat antarabangsa tiap-tiap bulan di Langkawi supaya lebih ramai datang," kata Ahmad Zahid.


Undi awal, pusat pengundian IPD Jelebu catat 96% kehadiran pengundi

JELEBU, 8 Ogos- Pusat pengundian awal Ibu Pejabat Polis Daerah (IPD) Jelebu mencatatkan 96 peratus kehadiran pengundi bagi tiga Dewan Undangan Negeri (DUN) dalam Parlimen Jelebu.Ketua Polis Daerah Jelebu, Deputi Superintenden Maslan Udin berkata seramai 250 daripada 261 pengundi awal berdaftar hadir bagi N01 Chennah, N02 Pertang dan N04 Klawang."Dua pengundi tidak dapat hadir kerana sudah meninggal dunia, manakala dua pengundi tidak sihat dan tujuh lagi pengundi bertukar ke tempat lain."Pusat undi bagi N01 Chennah dan N02 Pertang ditutup awal pada pukul 12.00 tengah hari kerana jumlah pengundi sedikit, manakala pusat undi N04 Klawang ditutup secara rasmi pada pukul 5.00 petang tadi."Pusat undi N04 Klawang mempunyai 217 pengundi, manakala N01 Chennah, 32 pengundi dan N02 Pertang, 12 pengundi," katanya kepada pemberita di sini.

(Dua pengundi tidak dapat hadir kerana sudah meninggal dunia, manakala dua tidak sihat dan tujuh bertukar ke tempat lain.)


Rakyat Kelantan diminta beri peluang kepada calon BN terajui negeri

(Datuk Seri Wan Rosdy Wan Ismail menyantuni golongan veteran dan pesara di Gua Musang, Kelantan/fb Wan Rosdy Wan Ismail)

GUA MUSANG, 8 Ogos- Rakyat Kelantan diminta memberikan peluang kepada calon Barisan Nasional (BN) bagi menerajui negeri dalam Pilihanraya Umum Dewan Undangan Negeri ke-15 (PRU DUN ke-15).Ini bagi memastikan kesinambungan antara kerajaan pusat dan negeri dapat diteruskan dengan baik khususnya di Gua Musang.

(Menteri Besar Pahang, Datuk Seri Wan Rosdy Wan Ismail)

Menurut Menteri Besar Pahang, Datuk Seri Wan Rosdy Wan Ismail, BN Gua Musang telah meletakkan calon yang berwibawa dan berpengalaman bagi menyelesaikan pelbagai permasalahan rakyat di sana."Perkembangan yang sangat positif. Jadi saya dapati tidak ada masalah dan saya yakin sokongan akan dapat dipertingkatkan, sangat optimis dan yakin kerana Gua Musang kubu kuat BN. Kita menyeru, kita menyediakan kemudahan yang sewajarnya supaya pengundi keluar awal untuk mengundi dengan cepat", katanya.Beliau berkata demikian selepas hadir dalam membantu kempen Calon BN DUN N.43 Nenggiri, Abdul Aziz Yusof di Dewan Orang Ramai Kampung Sg Asap Gua Musang.DUN Nenggiri menyaksikan petandingan satu lawan satu antara BN dan PAS dengan mempunyai 20,219 pemilih berdaftar.


BN optimis dapat sokongan pengundi muda - Ahmad Zahid

LANGKAWI, 8 Ogos- Barisan Nasional (BN) optimis dan yakin akan mendapat sokongan daripada pengundi muda.Keyakinan itu disuarakan Pengerusi Barisan Nasional (BN), Datuk Seri Dr. Ahmad Zahid Hamidi.Kata Ahmad Zahid, pengundi muda kini bijak memilih untuk memberi sokongan padu kepada calon-calon daripada kerajaan Madani"Kali ini gelombangnya ke arah calon-calon kerajaan Madani atau kerajaan Perpaduan."Kalau mereka tidak mahu mengundi eloklah yang tidak balik mengundi itu supaya dapat mengurangkan undi daripada Perikatan Nasional (PN)," katanya kepada pemberita dalam sidang media di sini.Beliau berkata BN dan Pakatan Harapan (PH) sudah mempunyai calon Menteri Besar Kedah namun tidak akan mendedahkan nama sebelum mendapat mandat rakyat. Tambahnya, Kedah perlu mencukupi 19 kerusi majoriti mudah untuk membentuk kerajaan Madani.


Pilihan raya: Polis Negeri Sembilan buka 11 kertas siasatan

(Undi awal di Pangkalan Udara Sendayan, Negeri Sembilan)

SENDAYAN, 8 Ogos- Sebanyak 11 kertas siasatan dibuka Polis Negeri Sembilan sepanjang tempoh berkempen Pilihan Raya Umum Dewan Undangan Negeri (PRU DUN) ke-15.  Ketua Polis negeri, Datuk Ahmad Dzaffir Mohd Yussof berkata, selain itu, pihak polis turut menerima 96 laporan pelbagai isu sejak tempoh berkempen 29 Julai lalu sehingga semalam.   Katanya, kertas siasatan dibuka atas kesalahan khianat, merosakkan bendera parti dan membakar khemah parti. Menurut beliau, setakat ini juga tiada ceramah kempen yang memainkan sentiment isu raja, agama dan kaum (3R).

(Ketua Polis Negeri, Datuk Ahmad Dzaffir Mohd Yussof)

"Setakat ini bagi Negeri Sembilan tiada isu melibatkan 3R dan pihak kami masih berterusan memantau kempen-kempen dan juga media sosial sekiranya ada isu 3R ini dimainkan. Setakat ini, dalam 11 siasatan yang dibuka, tiada satu tangkapan dibuat lagi", katanya. Beliau berkata demikian ketika ditemui selepas melawat pusat undi awal Pangkalan Udara Sendayan, Negeri Sembilan.  Bagaimanapun, PDRM katanya akan terus melakukan pemantauan dari semasa ke semasa sehingga hari pengundian pada 12 Ogos nanti.

Sementara itu, di Jelebu, Negeri Sembilan, tiada laporan polis diterima, berhubung sebarang kesalahan pilihan raya, setakat hari ke-10 kempen pilihan raya di daerah itu.Ketua Polis Daerah Jelebu, Deputi Superintendan Maslan Udin berkata, sebanyak 109 permit aktiviti berkempen telah diluluskan dalam tempoh tersebut.

"Kami masih kita tidak menerima apa-apa laporan polis, untuk kejadian dan pelanggaran di bawah Akta Kesalahan Pilihan Raya 1954", katanya.Seramai 163 pegawai dan anggota polis digerakkan, sepanjang tempoh berkempen pilihan raya di Jelebu.


Pilihan raya: Undi Awal di PUSASDA berjalan lancar

PORT DICKSON, 8 Ogos- Proses undi awal bagi Pilihan Raya Dewan Undangan Negeri ke-15 (PRU DUN ke-15) Negeri Sembilan membabitkan pegawai dan anggota Tentera Darat serta pasangan di Pusat Latihan Asas Tentera Darat (PUSASDA) pagi tadi berjalan lancar.Menurut Panglima Medan Barat Tentera Darat, Leftenan Jeneral Datuk Tengku Muhammad Fauzi Tengku Ibrahim berkata susunan rapi dan teratur membabitkan giliran setiap kumpulan memudahkan proses itu. "Proses itu kita lakukan dalam kumpulan mana, dalam askar ini ada seksyen, platun, kompeni dan pasukan yang besar. Jadi ia disusun mengikut di bawah ketua mereka dan mereka ini digilirkan supaya tidak serentak datang mengundi",katanya.Tambahnya, seramai 38,296 anggota Tentera Darat yang layak mengundi di enam negeri yang bertanding.Manakala di PUSASDA, jumlah keseluruhan pengundi adalah 1,804 pengundi dengan 705 pengundi anggota tentera, 315 pengundi pasangan anggota dan 784 pengundi dari perajurit muda.


Anggota tentera bebas undi siapa yang mereka suka - Tok Mat

SENDAYAN, 8 Ogos - Menteri Pertahanan, Datuk Seri Mohamad Hassan yakin anggota tentera akan membuat pilihan yang bertanggungjawab. Beliau yang juga calon Barisan Nasional (BN) N.27 DUN Rantau berkata, anggota perlu meneliti dan menganalisa calon yang dipilih yang boleh menerajui pentabdiran dengan baik.  "Tentang pengundian itu terpulanglah kepada masing-masing kerana tanggungjawab di bawah perlembagaan itu hak masing-masing untuk memberikan undi kepada siapa ang mereka fikir boleh memimpin dan menerajui pentadbiran dengan baik," katanya kepada media selepas meninjau proses undi awal di Pangkalan Udara Sendayan, di sini pagi tadi.

(Timbalan Presiden UMNO Datuk Seri Mohamad Hasan pada Program Santai Minum Petang Tokmat bersama Veteran ATM dan Pengundi sempena PRU DUN ke-15/FOTO BERNAMA)

Beliau membuat penampilan kelima bertanding kerusi DUN Rantau yang disandangnya selama empat penggal sejak 2004.Mohamad menghadapi tentangan satu lawan satu daripada calon Perikatan Nasional (PN) yang merupakan Timbalan Yang Dipertua Pas Rembau, Rozmal Malakan bagi merebut kerusi itu dalam PRN kali ini.Terdahulu, calon Dun Rantau Rozmal Malakan turut hadir meninjau proses undi awal di Kem Sendayan. Bagi proses undi awal Pangkalan Udara Sendayan , seramai 907 pengundi berdaftar, melibatkan anggota dan pasangan bagi DUN N.27 Rantau.Hari pengundian bagi PRU DUN KE-15 enam negeri akan dilaksanakan serentak pada 12 Ogos depan.PRU DUN ke-15 melibatkan 36 kerusi DUN Kedah, Kelantan (45), Terengganu (32), Pulau Pinang (40), Selangor (56) dan Negeri Sembilan (36).PRU DUN ke-15 enam negeri itu juga akan menyaksikan sebanyak 245 kerusi DUN menjadi rebutan parti-parti bertanding pada pilihan raya negeri kali ini untuk mendapatkan mandat rakyat.

ARTIKEL BERKAITAN:PRU DUN ke-15: 97, 388 pengundi awal tunai tanggungjawabRangkuman undi awal di enam negeri pagi iniPM ucap selamat mengundi awal buat anggota keselamatanLebih 97,000 pemilih mengundi awal esokCalon dan petugas PRU DUN ke-15 digalak utamakan kesihatan


PRU DUN ke-15: Polis Terengganu terima 232 laporan khianat

KUALA TERENGGANU, 8 Ogos- Sebanyak 232 laporan berkaitan perbuatan khianat sepanjang kempen Pilihan Raya Umum Dewan Undangan Negeri ke-15 dan Pilihan Raya Kecil P036 diterima di Terengganu.10 kertas siasatan telah dibuka  manakala, tujuh lagi dihantar ke Pengarah Pendakwaan Negeri, PPN.Jelas Ketua Polis Terengganu, Datuk Mazli Mazlan, bagaimanapun pemantauan khususnya di lokasi panas tahap satu akan dipergiat menerusi pasukan Op Cantas."Kita akan memastikan kawasan 'hotspot' ini sentiasa dalam kawalan polis setiap masa dan pasukan Op Cantas memantau kawasan tersebut. Setakat ini keadaan terkawal dan semua calon parti mematuhi peraturan dan sehingga kini tiada kes 3R disini,"katanya.Beliau berkata demikian dalam Sidang Media Khas di Ibu Pejabat Polis Kontinjen Terengganu. Tambahnya sehingga kini, tiada sebarang kesalahan yang menyentuh isu Institusi beraja, keagamaan dan perkauman dilaporkan.

(Ketua Polis Terengganu, Datuk Mazli Mazlan)


PRU DUN ke-15: Selangor bersih isu 3R- TKPN

SHAH ALAM, 8 Ogos- Tiada laporan polis diterima melibatkan 3R iaitu menyentuh isu agama, bangsa, institusi diraja di Selangor setakat ini.Manakala sebanyak 518 laporan polis  diterima oleh polis Selangor berkaitan pilihan raya setakat Ahad lalu.Timbalan Ketua Polis Negara Datuk Seri  Ayob Khan Mydin Pitchay berkata, daripada jumlah laporan yang diterima itu 20 kertas siasatan telah dibuka  melibatkan pelbagai kesalahan. "Setakat negeri Selangor tiada lagi laporan membabitkan 3R, mungkin selepas kes-kes yang lepas kita dah beri amaran, institusi diraja juga sudahbagi amaran."Kita harap ia berterusan, habis mengundi pada 12 Ogos nanti harap tidak ada isu 3R dibangkitkan oleh ahli-ahli politik, ada kita akan ambil tindakan tegas,"kata Datuk Seri Ayob.Beliau berkata demikian selepas meninjau pusat pengundian awal di Dewan D' Cerana, IPK Selangor di Shah Alam.Beliau yakin peratus keluar mengundi awal melibatkan anggota keselamatan dan pasangan tinggi hari ini.Di Selangor seramai 18,557 jumlah pengundi awal melibatkan pegawai dan anggota polis  serta pasangan. Manakala terdapat  68 pusat mengundi dengan 93 saluran mengundi disediakan di negeri itu. Daripada jumlah itu  2,378  pegawai dan anggota IPK Selangor  termasuk Ibu Pejabat Polis Daerah Shah Alam serta balai bawah jajahannya menunaikan tanggungjawab di Dewan D' Cerana, IPK Selangor di Shah Alam dengan empat saluran disediakan.

(Timbalan Ketua Polis Negara Datuk Seri  Ayob Khan Mydin Pitchay)